title: Veikko Helle

text: Helle seurasi isänsä jalanjäljissä myös työväenyhdistykseen, kunnallispolitiikkaan ja myöhemmin eduskuntaan. Hän aloitti uransa politiikassa vuoden 1936 kunnallisvaaleissa ja hän eteni hiljalleen vaativampiin tehtäviin. Hän oli SDP:n kansanedustajana vuosina 1951–1983, hallituksessa hän istui neljästi, eduskunnan puhemiehistöön hän kuului yhtäjaksoisesti 1972–1983 ja toimi eduskunnan puhemiehenä 1976–1978. Lisäksi hän toimi useita kertoja tasavallan presidentin valitsijamiehenä.


title: Veikko Helle

text: Helle oli toinen kulkulaitosten ja yleisten töiden ministeri ja myöhemmin työvoimaministeri Mauno Koiviston I hallituksessa 1970, työvoimaministeri ja pääministerin sijainen Ahti Karjalaisen II hallituksessa 1970–1971, työvoimaministeri Rafael Paasion II hallituksessa 1972 ja työvoimaministeri Kalevi Sorsan III hallituksessa 1982–1983.


title: Veikko Helle

text:
Helle pyrki SDP:n puheenjohtajaksi vuoden 1963 puoluekokouksessa, mutta hävisi äänestyksen Rafael Paasiolle. Puolueen sisäisissä kiistoissa hän lukeutui oikeiston, Väinö Tannerin ja Väinö Leskisen kannattajiin. Ministerin arvonimen Helle sai vuonna 1986.
Helle tunnettiin aikanaan puhujanlahjoistaan ja herrasmiesmäisestä, vaatimattomasta käytöksestään. Hänellä oli tapana esitellä itsensä sanoilla ”puuseppä Suomen eduskunnasta”. Helle nautti koko uransa ajan arvostusta yli puoluerajojen.


title: Veikko Helle

text: Helle oli Vihdin kunnanvaltuuston jäsen 52 vuotta 1937–1988 ja kunnanvaltuuston puheenjohtaja 1958–1976.


title: Veikko Helle

text: Vihdin Nummelan tori nimettiin vuonna 1999 Veikko Hellen toriksi.


title: Veikko Helle

text: Erkki Kannoston veistämä Veikko Helteen muistomerkki paljastettiin elokuussa 2011 Vihdin Nummelan työväentalon edustalla.


title: Ruud van Nistelrooy

text: Ruud van Nistelrooy (, s. 1. heinäkuuta 1976 Oss, Pohjois-Brabant, Alankomaat) on alankomaalainen entinen jalkapalloilija. Nistelrooy pelasi urallaan muun muassa Manchester Unitedissa sekä Real Madridissa. Hänen pelipaikkansa oli hyökkääjä. Urallaan hän voitti sekä pääsarjamestaruuden että pääsarjan maalikuninkuuden Alankomaissa, Englannissa ja Espanjassa.


title: Ruud van Nistelrooy

text: Van Nistelrooy aloitti ammattilaisuransa kaudella 1993–1994 tuolloin Alankomaiden toiseksi korkeimmalla sarjatasolla pelanneessa Den Boschissa, jossa hän pelasi keskikenttäpelaajana. Siirryttyään pääsarjatason joukkueeseen Heerenveeniin, hän alkoi pelata keskushyökkääjänä. Vuonna 1998, 22. syntymäpäivänään, hän siirtyi PSV:hen silloisella Alankomaiden siirtosummaennätyksellä.


title: Ruud van Nistelrooy

text: Van Nistelrooy vastasi odotuksiin tekemällä ensimmäisellä kaudellaan PSV:ssä 31 maalia 34 ottelussa. Hänet äänestettiin kauden päätteeksi Alankomaiden vuoden pelaajaksi. Toisella kaudellaankin tahti pysyi samankaltaisena hänen onnistuttuaan maalinteossa 29 kertaa.


title: Ruud van Nistelrooy

text: Manchester United yritti hankkia Van Nistelrooyn jo vuonna 2000, mutta ennen 2000 EM-kilpailuja tullut paha polvivamma esti siirron. Siirto Manchester Unitediin tapahtui lopulta 19 miljoonan punnan siirtosummalla huhtikuussa 2001.


title: Ruud van Nistelrooy

text: Ensimmäisenä kautenaan Manchester Unitedissa Van Nistelrooy teki 32 Valioliiga-ottelussa 23 maalia. Mestarien liigassa hän onnistui tekemään 10 maalia ja kauden päätteeksi hänet äänestettiin Englannin vuoden pelaajaksi. Seuraavalla kaudella, 2002–2003, Van Nistelrooy teki 25 liigamaalia johdattaen seuransa Englannin-mestaruuteen. Tehdessään 14 maalia eurokentillä, hän rikkoi yhden kauden aikana eurocup-otteluissa tehtyjen maalien seuraennätyksen.


title: Ruud van Nistelrooy

text: Van Nistelrooy aloitti kauden 2003–2004 vahvasti tehden kahdessa ensimmäisessä ottelussa kummassakin kaksi maalia. Hän onnistui tekemään myös sadannen maalinsa Manchester Unitedissa ottelussa Evertonia vastaan 7. helmikuuta 2004. Kaudella 2004–2005 hän oli Mestarien liigan paras maalintekijä kymmenellä osumallaan.


title: Ruud van Nistelrooy

text: Van Nistelrooy teki Manchester Unitedin paidassa 150 maalia 219 ottelussa, ollen seuran historian kahdeksanneksi paras maalintekijä. Vuonna 2006 hän siirtyi Real Madridiin, siirtosopimuksen arvoksi arveltiin noin 15 miljoonaa. Van Nistelrooy on tehnyt toiseksi eniten maaleja Mestarien liigan historiassa, hänen edellään on vain entinen joukkuetoveri Raúl.


title: Ruud van Nistelrooy

text: Ensimmäisellä kaudellaan Real Madridissa Van Nistelrooy voitti Primera Divisiónin mestaruuden ja oli 25 maalillaan sarjan paras maalintekijä. Yhteensä hän teki 33 maalia, kun mukaan lasketaan Mestarien liigan 6 maalia ja Copa del Reyn 2 maalia. Real Madrid uusi mestaruuden kaudella 2007–2008, mutta Van Nistelrooy pelasi hieman vähemmän keväällä sattuneen nilkkavamman vuoksi. Hän onnistui kuitenkin maalinteossa kaikkiaan 20 kertaa. Syksyllä 2008 hän loukkasi jo vuonna 2000 leikatun oikean polvensa, mikä piti hänet sivussa koko loppukauden.


title: Ruud van Nistelrooy

text: Siirtyessään Real Madridiin Van Nistelrooy oli John Metgodin ja Clarence Seedorfin jälkeen vasta seuran historian kolmas alankomaalaispelaaja. Sittemmin joukkueeseen ovat liittyneet hänen maanmiehensä Royston Drenthe, Klaas-Jan Huntelaar, Arjen Robben, Wesley Sneijder ja Rafael van der Vaart.


title: Ruud van Nistelrooy

text: Van Nistelrooyn aikaa Realissa varjostivat loukkaantumiset ja peliaika jäi kovin vähäiseksi. Lopulta hän siirtyi tammikuussa 2010 Saksan Bundesliigassa pelaavaan Hamburger SV:n puolentoista vuoden sopimuksella. Hän teki ensiesiintymisensä seurassa tullessaan vaihdosta kentälle viimeiseksi kahdeksi minuutiksi 3–3-tasapelissä Kölniä vastaan 6. helmikuuta. Hän teki ensimmäiset 2 maalia seuralle 13. helmikuuta 2010 3–1-voitossa Stuttgartista ottelun 75. ja 77. minuutilla. 11. maaliskuuta 2010 Van Nistelrooy teki ensimmäisen Eurooppa-liiga-maalinsa 40. minuutilla ottelussa Anderlechtiä vastaan.


title: Ruud van Nistelrooy

text: 15. elokuuta 2010 hän teki ensimmäisen hattutemppunsa seuralle 5–1-voitossa Torgelower SV Greifistä Saksan cupin ensimmäisellä kierroksella. 21. elokuuta 2010 kauden avausottelussa 2–1-voitossa Schalkesta hän teki kaksi maalia. Siinä pelissä hän pelasi kaveriaan ja entistä seuratoveriaan Raúlia vastaan, joka teki Bundesliiga-debyyttinsä.


title: Ruud van Nistelrooy

text: 2. kesäkuuta 2011 espanjalaisseura Málaga ilmoitti tehneensä vuoden mittaisen sopimuksen Van Nistelrooyn kanssa. Hänet esiteltiin joukkueen uutena pelaajana noin 15 000 kannattajan edessä La Rosaledalla.


title: Ruud van Nistelrooy

text: Van Nistelrooy ilmoitti uransa lopettamisesta toukokuussa 2012.


title: Ruud van Nistelrooy

text: Ensiesiintymisensä Alankomaiden maajoukkueessa Van Nistelrooy teki 1–1-tasapeliin päättyneessä ottelussa Saksaa vastaan 18. marraskuuta 1998.


title: Ruud van Nistelrooy

text: Van Nistelrooy pelasi arvokilpailuissa kolme kertaa. Vuoden 2004 EM-kilpailuissa hän teki neljä maalia ollen turnauksen toiseksi paras maalintekijä yhdessä Manchester Unitediin turnauksen jälkeen siirtyneen Wayne Rooneyn kanssa (paras maalintekijä oli Tšekin Milan Baroš). Alankomaat ylsi turnauksessa lopulta välieriin, joissa se hävisi isäntämaa Portugalille. Hän oli mukana myös vuoden 2006 MM-kilpailuissa, joissa Alankomaiden tie katkesi niin ikään tappioon Portugalia vastaan, tällä kertaa neljännesvälierissä. Van Nistelrooy pelasi turnauksessa avauskokoonpanossa kaikissa Alankomaiden alkulohko-otteluissa tehden yhden maalin, mutta joutui istumaan penkillä Portugali-ottelun. Kesällä 2008 Van Nistelrooy otti jälleen osaa EM-kilpailuihin, joissa Alankomaat putosi Venäjälle puolivälierissä jatkoajan jälkeen. Van Nistelrooy pelasi turnauksessa kolme ottelua ja teki kaksi maalia.


title: Ruud van Nistelrooy

text: Van Nistelrooy ilmoitti maajoukkueuransa päättämisestä elokuussa 2008 mutta palasi vielä maajoukkueeseen muun muassa muutamiin vuoden 2012 EM-kisojen karsintaotteluihin. Viimeisen maaottelunsa hän pelasi maaliskuussa 2011 ja kaikkiaan hän esiintyi maajoukkueessa 70 ottelussa, joissa hän teki 35 maalia.


title: Slavkov u Brna

text: Slavkov u Brna () on kaupunki Vyškovin piirikunnassa Etelä-Määrin läänissä Tšekin tasavallassa. Vuonna 2009 kaupungissa oli 6 169 asukasta.


title: Slavkov u Brna

text: Kaupungin tuntumassa käytiin 2. joulukuuta 1805 kuuluisa Austerlitzin taistelu.


title: Austerlitz

text: Austerlitz tarkoittaa:


title: Kuopion Palloseura

text: Kuopion Palloseura (KuPS) on vuonna 1923 perustettu kuopiolainen jalkapalloseura. KuPS on voittanut Suomen mestaruuden viisi kertaa, Suomen Cupin kaksi kertaa ja Liigacupin kerran. KuPS pelaa tällä kaudella Veikkausliigassa, jossa seura on pelannut yhtäjaksoisesti vuodesta 2008 alkaen. Ennen vuotta 2008 KuPS oli jo pelannut 51 kautta Suomen ylimmällä sarjatasolla Mestaruussarjassa ja Veikkausliigassa. KuPS pelaa kotiottelunsa Kuopion Keskuskentällä ja seuran peliasussa paita ja sukat ovat keltaiset ja housut mustat, kakkosasu on valkomusta.


title: Kuopion Palloseura

text: Kuopiossa paikallisista urheiluseuroista mm. Kuopion Reipas otti jalkapalloilun ohjelmaansa 1900-luvun ensimmäisellä vuosikymmenellä. Kun ristiveto eri urheilulajien välillä Reippaassa voimistui niin, että seuran jalkapalloilijat eivät nähneet enää mahdollisuuksia kehittää lajiaan seuran alaosastona, he irroittautuivat Reippaasta perustaakseen oman seuran. Synnytettiin Kuopion Palloseura, jonka perustava kokous pidettiin Seurahuoneella 16. maaliskuuta 1923.


title: Kuopion Palloseura

text:
Toiminta käynnistettiin heti perustamisen jälkeen keväällä. Virallinen kilpailutoiminta alkoi osallistumisella SM-kilpailuun. 1920-luvulla SM-kilpailut pelattiin cup-muotoisesti. KuPS saavutti kilpailun parhaan sijoituksensa heti ensimmäisellä kerralla 1923 päästessään välierään. Osallistuminen SM:n tavoitteluun on jatkunut yhtäjaksoisesti vuotta 1925 ja paria 40-luvun sota-ajan kautta lukuun ottamatta.
Vuonna 1930 Suomen jalkapalloilussa siirryttiin sarjamuotoiseen pelaamistapaan. Kuopion Palloseura voitti 1930 piirin mestaruuden ja selviytyi Palloliiton B-sarjaan. Kuopion Palloseura ylsi heti ensi yrityksellä B-sarjan välieriin, jonka voittajat nousivat valtakunnan ylimpään sarjaan, mutta KuPS hävisi Viipurin Susille.


title: Kuopion Palloseura

text: Kuopion Palloseuran alkuperäisenä peliasuna oli mustavihreäpystyraitaiset paidat ja valkoiset housut. Kun tarvittiin uusia asusteita, ei ollut löytynyt paitaa, jossa vihreä väri olisi pysynyt kunnollisesti. Mietittiin eri värivaihtoehtoja, ja päädyttiin Savon väreihin, keltaiseen paitaan, mustiin housuihin ja keltamustiin sukkiin. Uudet asusteet otettiin käyttöön keväällä 1935.


title: Kuopion Palloseura

text: Kaudella 1946/47 Suomensarjan neljä parasta pääsivät karsimaan kahdesta pääsarjan paikasta. KuPS pelasi nousun kannalta ratkaisevan ottelun Helsingissä 15. kesäkuuta 1947, ja tasapeli Kallion Palloseuran kanssa tarkoitti nousua Mestaruussarjaan. Paikan tavoittelu oli alkanut Savon piirinsarjapelillä kesällä 1930, eli pääsarjaan nousu kesti KuPS:lta hieman yli 17 vuotta. Oheisessa kuvassa on esitetty ottelussa pelanneet kupsilaiset.


title: Kuopion Palloseura

text: KuPS aloitti Mestaruussarjassa elokuussa 1947 häviämällä HIFK:lle Kuopiossa. KuPS putosi heti ensimmäisenä kautenaan mestaruussarjasta, mutta nousi takaisin saman kalenterivuoden aikana. Sitten seurasi yli 43-vuotinen pääsarjavisiitti (eli 44 peräkkäistä kautta), joka alkoi toukokuussa 1949 HJK-häviöllä Kuopiossa ja päättyi Väinölänniemellä syksyllä 1992 Mikkelin Palloilijoille häviöön.


title: Kuopion Palloseura

text: Vuonna 1950 KuPS taisteli ensimmäisestä mestaruudestaan, mutta jäi lopulta hopealle. Kuopion Palloseuran ensimmäinen mestaruus tuli vuonna 1956. Mestaruus ratkesi Helsingin Olympiastadionilla jo ennen viimeisiä kierroksia KuPS:n lyödessä HPS:n. KuPS voitti toisen mestaruutensa kaksi vuotta myöhemmin. Viimeisellä kierroksella Väinölänniemellä kohtasivat KuPS ja HPS. KuPS:n voitolla molemmat päätyivät tasapisteisiin. Tarvittiin uusintaottelu mestaruudesta ja se pelattiin Olympiastadionilla, missä KuPS voitti jatkoajalla. Ottelun katsojamäärä oli silloinen Suomen sarjapelien ennätys, yli 8000.


title: Kuopion Palloseura

text: KuPS oli 50-luvulla huonoimmillaan sarjassa viidentenä (mitaleita tuli em. kahden kullan ja hopean lisäksi hopeaa 1954 ja pronssia 1953). 60-luvulle tultaessa peliesitykset kuitenkin huononivat. KuPS saavutti SM-hopeat vuosina 1964, 1967 ja 1969. Vuonna 1966 joukkueen valmentajana aloitti Gunnar Boman, kun Aaro Heikkinen oli siirtynyt edelliskauden jälkeen vastaamaan koko seuran valmennusjohtamisesta. Ensimmäinen Kuopiossa varmistunut mestaruus tuli Väinölänniemellä Turun Palloseuran hävitessä KuPS:lle.


title: Kuopion Palloseura

text: Syksyllä 1967 KuPS pelasi ensimmäiset Euroopan cup-ottelunsa. KuPS olisi päässyt jo vuonna 1959 mukaan kilpailuun, mutta seuran talous ei ollut antanut tuolloin siihen mahdollisuutta. Nyt oli vastassa ranskalainen huippuseura St. Etienne. Ensimmäinen osaottelu pelattiin Ranskassa, toinen Kuopiossa. KuPS hävisi molemmat ottelut. 1968 Kuopioon tuli ensimmäinen Suomen cupin voitto KuPS:n lyödessä Olympiastadionilla KTP:n. 1969 paikallisvastustaja Elo pelasi ensimmäistä kertaa pääsarjassa, ja seurojen ensimmäisessä pääsarjakohtaamisessa keväällä tehtiin KuPS:n edelleen voimassa oleva yleisöennätys 6787. KuPS tuli sarjassa viidennen kerran hopealle.


title: Kuopion Palloseura

text: 1970-luvun alkuun osui lievä aallonpohja. Kaudelle 1972 valmentajaksi tuli Martti Räsänen. Hänen valmentama ensimmäinen KuPS-mestaruus varmistui kauden 1974 viimeisellä kierroksella KuPS:n voittaessa olympiastadionilla HJK:n. 1975 oli vuorossa hopeaa. Räsäsen toinen (KuPS:lle jo viides) mestaruus tuli 1976 myös HJK-ottelussa, nyt Väinölänniemellä, jossa joukkueet pelasivat 26. syyskuuta 0–0-tasapelin. 1976 mestarijoukkueesta KuPS menetti kilpailijoilleen kuusi miestä. Menetyksistä huolimatta kausilta 1977 ja -79 tuli hopeamitalit.


title: Kuopion Palloseura

text: KuPS oli noussut 70-luvulla suomalaisittain suurseuraksi: oleelliset tekijät oli seurassa toteutettu esimerkillisesti, markkinointi, pelaajien työasiat ja seuran johdon vaastuun jaot olivat hallinnassa. Talouskin oli kunnossa, sillä lipputulot elättivät seuraa pitkälle. Lisämausteena oli ankara lajin sisäinen paikallinen kilpailu KPT:n kanssa, eikä kilpailevia lajeja ollut käytännössä lainkaan.


title: Kuopion Palloseura

text: 1980-luvulla alkoivat KuPS:n vaikeat vuodet. KPT lähti haastamaan 70-luvun lopussa KuPS:aa, ja myös Elo nosti päätään alemmista sarjoista kaupungin suurseurojen kilpailijaksi. Myös jääkiekkoväki alkoi rakentaa pohjaa KalPa:n nousulle liigaan. Jalkapallo muuttui amatöörien harrastuksesta ammattimaiseksi kilpaurheiluksi. KPT:n täysimittainen hyökkäys kotimaiselle jalkapallohuipulle pääsemiseksi päättyi yhtälön taloudelliseen mahdottomuuteen muutamassa vuodessa, ja Elonkin nousun takaa löytyi kestämättömät perusteet, mikä johti seura toiminnan loppumiseen. 80-luku päättyi KuPS:lta lopulta komeasti Suomen cupin voittoon Hakasta Olympiastadionilla.


title: Kuopion Palloseura

text: Kaudelle 1990 KuPS:n valmentajaksi palasi vanha tuttu Martti Räsänen. Sarjan nimi oli uusi, Futisliiga, joka nykyisin kulkee Veikkausliigan nimellä. Räsäsen aikakausi KuPS:n valmentajana päättyi kesällä 1992, kun KuPS oli juuttunut hännille, ja syyskauden viimeisiin otteluihin valmennus siirrettiin muiden vastuulle. MP lähetti kauden viimeisessä ottelussa KuPS:n 44 peräkkäisen pääsarjakauden jälkeen I divisioonaan. Ratkaisumaalin laukoi vapaapotkusta oma kasvatti Juha Karvinen. Maali hiljensi lumen peittämän Väinölänniemen. Paluu Liigaan onnistui heti, mutta vain yhdeksi kaudeksi.


title: Kuopion Palloseura

text: KuPS:n realismia oli nyt yrittää selvitä hengissä talousongelmista. Onnistunut puheenjohtajan vaihdos piristi seuraa. Eija Vähälä loi seuraan uutta henkeä: ”Taistellaan, eikä anneta KuPS:n loppua”. Kausi 1997 päättyi putoamiseen Kakkoseen. Tuolloin hämmästeltiin sitä, miten KuPS ei pärjännyt karsintasarjan otteluistaan Nokian Pyryä ja kemiläistä lähiöjoukkuetta Visan Palloa vastaan kunnialla, ja karsintasarjan kaksi tasapeliä tarkoitti, että KuPS jatkoi Kakkosessa, tasolla, joka vastasi aikoinaan Maakuntasarjaa.


title: Kuopion Palloseura

text: Nousu Ykköseen onnistui heti. Kakkosessa pelaaminen hankaloitti kuitenkin velkataakan hoitamista, ja syksyllä 1998 alkoi häämöttää konkurssi. Pelastusoperaatiota varten oli muodostettu KuPS Oy, joka tuli ja pelasti KuPS ry:n vain parin viikon päässä häämöttävältä konkurssilta. Oy hoiti ry:n velat verottajalle, ja näin oltiin valmiit aloittamaan uusi nousu takaisin kotimaan huipulle.


title: Kuopion Palloseura

text: Uuden vuosituhannen ensimmäiseen kauteen lähdettiin uudella ja päätoimisella valmentajalla, Esa Pekosella, joka nosti KuPS:n Veikkausliigaan kaudeksi 2001. Ensimmäinen liigakausi toi kahdeksannen sijan, mutta Pekonen ei saanut enää jatkaa, KuPS säilyi sarjassa kaksi seuraavaa kautta, mutta 2003 päätteeksi KuPS putosi. Kauden 2003 surkea loppu sai Oy:n johtoon uutta puhtia, suuntaa piti muuttaa. Toiminnalle haettiin uskottavuutta palkkaamalla hyvätasoinen päävalmentaja. Juha Malinen onnistui nostamaan KuPS:n heti takaisin Veikkausliigaan.


title: Kuopion Palloseura

text: Kausi 2006 alkoi lupaavasti Finnair Stadiumilla pelatussa Liigacupin loppuottelussa, jossa KuPS voitti FC KooTeePeen päättäen samalla seuran saavutusten 17-vuotisen kuivan kauden. Kausi päättyi lopulta tipahtamiseen Ykköseen.


title: Kuopion Palloseura

text: Syksyllä 2006 KuPS Oy:n hallituksen jäsen Ari Lahti omisti seurasta neljänneksen, ja totesi ettei homma toimi. ”KuPS oli taas pudonnut Liigasta, ja kaikki rahat olivat menneet, ei ollut enää ketään, joka panisi seuraan lisää rahaa”, Lahti muistelee. Hän teki omat selvityksensä seuran taloudellisesta tilanteesta ja pohti, pitäisikö se vielä kerran pelastaa. Marraskuun lopussa lehdet kertoivat, että KuPS on menossa konkurssiin. Joulukuun 1. päivänä KuPS ja Lahti järjestivät lehdistötilaisuuden. Seuraavan päivän lehdet kertoivat, että ”savolaislähtöinen investointipankkiiri Ari Lahti pelastaa KuPS Oy:n konkurssilta”. Apu tuli viime hetkellä.


title: Kuopion Palloseura

text: Kauden 2007 Viimeiselle kierrokselle lähdettäessä RoPS johti sarjaa kahdella pisteellä. Kierroksella FC Hämeenlinna voitti RoPS:n ja KuPS voitti JJK:n. KuPS olisi voittanut Ykkösen myös RoPS:n pelatessa tasapelin, koska KuPS:lla oli selkeästi parempi maaliero. Kuopiolaisten sankari oli kolme maalia päätöskierroksella tehnyt Ilja Venäläinen, jonka ansiosta KuPS palasi Veikkausliigaan kaudeksi 2008..


title: Kuopion Palloseura

text: 2008 alkaen KuPS on pelannut Suomen ylimmällä sarjatasolla. 2010 KuPS saavutti pitkästä aikaa hopeisen mitalin. Se on myös esiintynyt kolme kertaa häviävänä osapuolena Suomen cupin finaalissa (2011–2013). Kaudella 2017 KuPS saavutti Veikkausliigassa hopeaa.


title: Kuopion Palloseura

text: KuPS pelaa kotiottelunsa Kuopion Keskuskentällä, jonka sponsorinimeksi tuli 2012 kaudelle Savon Sanomat Areena (3+2 vuoden sopimus). Alkuaan Keskuskenttä avattiin toukokuussa 1939. Vuonna 2003 kentälle asennettiin tekonurmi, ja kesäkuussa 2005 valmistui uusi pääkatsomo. KuPS on pelannut stadionilla kaudesta 2005 alkaen.


title: Kuopion Palloseura

text: Keskuskentän pääkatsomon kapasiteetti on 2 700 katsojaa ja päädyssä on 490 kiinteää katsomopaikkaa. Istumapaikkakapasitetti on yhteensä 3 190, jonka lisäksi stadionilla siirrettävä aurinkokatsomo, joten stadionin kokonaiskapasiteetti on noin 4 000 katsojaa.


title: Kuopion Palloseura

text: KuPS on pelannut historiansa aikana myös Väinölänniemen stadionilla, missä KuPS pelasi ensimmäisen virallisen kilpailuottelunsa 6.9.1923, vastassa oli Varkauden Suojeluskunnan Palloilijat, ottelu kuului cup-muotoiseen Sm-kilpailuun, tulos oli 2-2, uusintaottelussa 23.9. Väinölänniemellä KuPS voitti 3-1. Nykyiseltä ”Vänäriltä” näytävä stadion valmistui 1952, ja katsomorakennus vihittiin käyttöön samana vuonna 8.7. Pelialue oli leventynyt virallisiin mittoihin ja pelialusta oli kunnollinen ruohomatto, joka oli kaupungissa toinen Keskuskentän jälkeen. Edellä mainittujen lisäksi muita Kuopion kenttiä, joilla KuPS on pelannut virallisia kilpailuotteluita ovat Keskuskentän stadionin vieressä sijainnut hiekkakenttä, joka oli käytössä keväisin, kun nurmikentät eivät oleet vielä pelikuntoisia (esim. kauden 1991 avausottelu ). Myös Kuopio-hallissa KuPS on pelannut virallisia kilpailuotteluita (esim. kauden 1994 avausottelu).


title: Kuopion Palloseura

text: "Maaningan kannatusyhdistys" on tiedossa olevista KuPS:n kannatusryhmistä rekisteröity ensimmäisenä. Maaninkalaiset jännärit aloittivat toimintansa jo 60-luvulla. Yhdistyksen perustamisvuosi lienee 1967, koska KuPS:n 1977 kauden päätöstilaisuudessa jaettiin Maaningan kannatuskerhon 10-v juhlapalkinto. Yhdistys rekisteröitiin virallisesti tammikuussa 1973.


title: Kuopion Palloseura

text: "KuPS Supporters' Club" ("KSC") sai alkunsa KuPS:n 70-luvun mestaruushuumassa. Se perustettiin virallisesti 8. lokakuuta 1979 ja rekisteröitiin samana vuonna nimellä KuPS S.C. ry. Ydinryhmä pelasi myös puulaakijalkapalloa ja perusti vuonna 1980 Kings Soccer Clubin, eli nykyisen Kings Kuopion. KSC:n toiminta hiipui 80-luvulla ja sen viimeiseksi kokoontumiseksi jäi vuoden 1989 Suomen Cupin finaali.


title: Kuopion Palloseura

text: "Banzai - KuPS:n kannattajat ry:tä" alettiin pohjustaa vuonna 2000. KuPS:n nettisivujen vieraskirjassa monet kirjoittajat halusivat oman faniklubin perustamista. Idea alkoi konkretisoitua KuPS:n nousuhuumassa marraskuussa 2000, jolloin pidettiin ensimmäinen fanitapaaminen Kuopiossa, ja synnytettiin Banzai – KuPS Fan Club. Ryhmä on nimetty Jukka Virtasen sanoittaman, Antti Hyvärisen säveltämän ja Kai Hyttisen vuonna 1975 ensi kertaa esittämän KuPS:n kannatuslaulun mukaan. Singlellä on kappaleet Banzai Banzai / Älä laakase naatitaan (B-puolen esittäjäksi on merkitty Pelurit).Toiminta alkoi omien nettisivujen avaamisella 2.1.2001. Samalla sovittiin seuran kanssa, että keskustelupalsta siirtyy KuPS:n sivuilta Banzain sivuille. Tämä siksi, että KuPS-keskustelu ei hajoaisi kahteen eri foorumiin. Yhdistys päätettiin rekisteröidä lähinnä rahaliikenteen ja pienimuotoisen fanituotekaupan sujuvan toimimisen vuoksi. Ry:n perustava kokous pidettiin 21.12.2002. Rekisteröity yhdistys Banzaista tuli 4. heinäkuuta 2003.


title: Kuopion Palloseura

text: Banzai-ryhmään kuuluneet kannattajat perustivat KuPS:n etäkannattamiselle heti Banzai Fan Clubin perustamisen jälkeen paikallisia nettiyhteisöjä muuallekin Suomeen: "Kapakka-Banzai, Piäkaapuntiseuvun KuPS-vanit" ja "Banzai-Jyväskylä, KuPS:n jyväskyläläiset kannattajat ".


title: Kuopion Palloseura

text:
2005 kauden lopuksi osa Banzain jäsenistä ilmoitti eroavansa jäsenyydestä, ja he perustivat "KPO Crew' n".
Kun Banzain toiminta hiljeni, ry:n virallinen toiminta päätettiin laittaa hyllylle vuoden 2009 jälkeen.


title: Kuopion Palloseura

text:
Nettiyhteisökannattamisen tilanne oli tammikuussa 2014 oheinen: ”Keskustelufoorumin sopimus päättyi jo ja banzaikups.net sivutkin päättyvät ensi syksynä. Näiden tilalle KuPS ry on perustanut Facebook-sivun - niille, jotka siellä roikkuu. Nämä Piäkirkon sivut nyt jatkaa ainakin vielä...”
Vuodesta 2001 lähtien KuPS:n kannattajat ovat valinneet kauden Banzai-pelaajan. Palkinto annetaan pelaajalle (tai useammalle), joka on kannattajien mielestä vuoden paras pelaaja.


title: Kuopion Palloseura

text: Kauden Banzai-pelaaja:Kauden nuori pelaaja:


title: Kuopion Palloseura

text: Listan henkilöt ovat olleet tekemisissä jollakin tavalla seuran kanssa ja tuoneet KuPSia esille julkisuudessa.KuPS yhtiöitettiin ja toiminta siirrettiin kaudesta 1999 alkaen Kuopion Palloseura Oy:lle.


title: Kuopion Palloseura

text: Hallitus:


title: Kuopion Palloseura

text: Toimitusjohtaja:


title: Kuopion Palloseura

text: Muut toimijat:


title: Kuopion Palloseura

text:
Ry:n puheenjohtajatOy:n hallituksen puheenjohtajat
Lähde KuPS:ssa pelanneista kuuluisimpiin, voidaan esittää lukeutuneen mm. ensimmäisenä suomalaisena ulkomailla ammattilaisena pelannut Aulis Rytkönen, 10-vuotiaana KuPS-junioreissa ja edustusjoukkueen maskottina aloittanut tuleva pääsarjan maalikuningas Markku Hyvärinen, Linnanpellon Susien kaupunginosajoukkueessa uransa aloittanut Kari Ukkonen, joka päätyi edustukseen ja edelleen 1982 syksyllä ammattilaiseksi Keski-Eurooppaan 16 kaudeksi ja 59 A-maaottelun pelaajaksi, 66 A-maaottelua pelannut Hannu Turunen, KuPS:n kaikkien aikojen maalintekijätilastoa (pääsarjamaalit) johtava Olavi Rissanen, ja eniten pääsarjaotteluita KuPS:n paidassa pelannut Tuomo Hyvärinen.


title: Kuopion Palloseura

text: Vain Aulis Rytkönen on valittu Vuoden jalkapalloilijaksi edustaessaan KuPSia. Tämän arvostetun palkinnon Rytkönen voitti peräti kolme kertaa vuosina 1949, 1950 ja 1952. KuPSia uransa aikana edustaneista pelaajista tämän palkinnon ovat myös voittaneet: Matti Hiltunen (1954), Jouko Suomalainen (1973) ja Aki Heiskanen (1976) edustaessaan Kuopion Pallotovereita, maalivahti Göran Enckelman (1975, TPS) sekä Kari Ukkonen (1983) edustaessaan belgialaista Cercle Bruggeä.


title: Kuopion Palloseura

text: Ranskalainen keskustuki Richard Boucher on tiettävästi ensimmäinen ulkomaalaispelaaja, joka on pelannut jalkapallo-ottelun KuPS:n keltapaidassa. Toulousea edustanut Aulis Rytkönen houkutteli joukkuetoverinsa ja hyvän ystävänsä Kuopioon pelaamaan kesällä 1958 yhden ystävyysottelun kanssaan neuvostoliittolaisjoukkue Krylja Sovetovia vastaan. Ottelu pelattiin kesäkuussa Väinölänniemellä yli 5000 katsojan edessä ja vieraat voittivat 3 - 5. Boucher ei pelannut sarjaotteluita, joten saksalaisesta Dieter Wendlingistä tuli 1980 KuPS:n historian ensimmäinen ulkomaalaisvahvistus, joka pelasi pääsarjaottelussa.


title: Kuopion Palloseura

text: KuPSin tunnetuimmiksi ulkomaalaispelaajiksi voitaneen lukea seurassa 1990-luvun alussa pelanneet Valeri Brošin, Mart Poom ja Marcus Gayle. Brošin (1992 KuPS:ssa) edusti Neuvostoliittoa jalkapallon vuoden 1990 MM-kisoissa Italiassa. Viron maajoukkuevahti Mart Poom (1992) tuli myöhemmin tunnetuksi pitkästä Valioliiga-urastaan (mm. Derby ja Sunderland). Marcus Gayle (lainassa kesän 1990 Brentfordista) viihtyi myöhemmin Valioliiga-joukkue Wimbledonin kärjessä seitsemän kauden ajan ja pelasi Jamaikan maajoukkueessa vuoden 1998 MM-kisoissa Ranskassa. Kausina 1983-84 KuPSissa pelasivat puolalaiset olympiamitalistit Jerzy Kraska ja Wojciech Rudy. Kaudella 2001 seurassa pelannut Angelo Cijntje teki KuPS:sta lähdettyään pitkän uran Hollannin sarjoissa ja pelasi myöhemmin myös Alankomaiden Antillien maajoukkueessa. Kannattajat valitsivat hänet kaikkien aikojen ensimmäiseksi Banzai-pelaajaksi.


title: Kuopion Palloseura

text: Kausina 2009 - 2011 KuPS:ssa pelannutta nigerialaista Dickson Nwakaemea jotkut pitävät yhtenä seuran parhaista ulkomaalaispelaajista.


title: Kuopion Palloseura

text:
KuPS:n historia tuntee kaksi suurta valmentajadynastiaa. Ensimmäinen oli sotien jälkeinen Aaro Heikkisen valtakausi, jolloin KuPS voitti ensimmäisen Suomen mestaruutensa. Heikkinen valmensi KuPSia kahteen otteeseen, yhteensä kahdeksanatoista kautena. Toinen suuri valmentajalegenda on Martti Räsänen. Hänen kahdeksan vuotta kestänyt valtakautensa oli loistokas. KuPS:n sijoitusten ollessa SM-sarjassa neljäs, neljäs, ensimmäinen, toinen, ensimmäinen, toinen, seitsemäs ja toinen. Lisäksi 1978 Räsänen johdatti KuPS:n ensimmäistä kertaa jatkoon Euroopassa, kun KuPS päihitti tanskalaisen B1903-joukkueen UEFA-cupissa. Räsänen palasi uudestaan KuPS:n valmentamistehtäviin 1990-luvun alussa kolmeksi kaudeksi.
Jos luetteloissa on esitetty valmentajapari, niin ei ole tiedossa, kumpi vai molemmatko toimivat päävalmentajina.


title: Kuopion Palloseura

text: Valmentajatilaston lähteet (ellei toisin mainittu):


title: Kuopion Palloseura

text: 1945–1989 KuPS-historia 2004


title: Kuopion Palloseura

text: 1986, 1988, 1993, 1995–2000, 2004, 2007 Kups.fi


title: Kuopion Palloseura

text: Veikkausliigat 1990–92, 1994, 2001–03, 2005–06, 2008–12) tietojen lähde on Veikkausliigan valmentajajatilastot


title: Kuopion Palloseura

text: Kuopiolaisen jalkapalloilun nuorisotyöstä on kerrottu yleisemmin artikkelissa Kuopion jalkapallo. Tässä yhteydessä esitettyjen tietojen lähteenä on käytetty mm. KuPS:n 60-v historiakirjaa (Tuunanen), Kopari-historiakirjaa (Tuovinen), SPL:n vuosikertomuksia 1942 – 1970 ja Jalkapallokirjoja 1972 - 2013.


title: Kuopion Palloseura

text: Jo KuPSin perustavassa kokouksessa (1923) seuraan oli valittu poikajaosto, mutta nuorten pelaajien kasvatustyö pääsi käyntiin vasta 1928. Alussa työstä puuttui suunnitelmallisuus, koska toimintamuotoja piti ensin hakea. 30-luvun alussa koulutukseen otettiin mukaan tekniikkaharjoitukset ja peliteorian opetus. Myös oikean käyttäytymisen merkitystä kentällä ja sen ulkopuolella korostettiin. Kilpailija-Koparit käynnisti poikatoiminnan jo ensimmäisenä varsinaisena toimintavuotenaan eli keväällä 1932. KuPS:aan verrattuna Koparit tekivät juniorityötä paljon määrätietoisemmin, esim. heillä oli alusta alkaen omat kaupunginosajoukkueet, joiden nimet otettiin eläinkunnasta (Haukat, Ilves, Kotkat, Sudet).


title: Kuopion Palloseura

text:
Valtakunnalliset nuorten jalkapallosarjat alkoivat Suomessa varsin myöhään. SM-kilpailu A-nuorille (18 v) järjestettiin ensimmäisen kerran 1942, B-, C- ja D-nuorten (16, 14 ja 12 v) SM-kilpailut alkoivat 1971. Nappulat (nykyiset E-nuoret) alkoivat pelata Suomen mestaruudesta jo 1964. Savon piirissä A-junioreiden piirin mestaruuksien ratkonta alkoi vuonna 1943 (B- ja C-juniorit 1945, D 1951, E 1974 ja F 1976). Ensimmäinen varsinainen A-juniorijoukkue muodostettiin KuPS:aan keväällä 1945 (Aulis Rytkösen ensimmäinen pelivuosi KuPS:ssa). KuPS voitti ensimmäiset piirin mestaruutensa A- ja C- junioreissa 1945, B:ssä seuraavana kesänä, D:ssä 1951, E:ssä 1974 ja F:ssä 1976.
KPT saavutti Kuopion ensimmäisenä seurana jalkapalloilussa Suomen mestaruuden voittamalla nuorten SM:n 1945; Aulis Rytkönen ja KuPS-A hävisivät KPT:lle heti piirin karsinnassa. Nuorten SM ratkaistiin vuoteen 1953 asti siten, että SPL:n seurat pelasivat omasta mestaruudestaan, ja SM ratkaistiin ns. Liitto-ottelussa TUL:n vastaavaa mestaria vastaan. KPT voitti A-nuorissa toisenkin SM:n (1950).
Kun Nuorten SM-kilpailu muuttui 1954 kaikille avoimeksi (TUL-seurat tulivat mukaan SPL:oon), ensimmäinen mestari oli KuPS ( jo edellisenä vuonna 1953 KuPS oli ollut lähellä, kun oli hävinnyt välierässä SPL:n tulevalle mestarille). A-nuorissa KuPS on saavuttanut 1954 - 2013 SM-mitaleita yhteensä 34 kpl (kulta 12, hopea 9 ja pronssi 13).


title: Kuopion Palloseura

text: B-nuorten SM-kilpailussa KuPS oli kolme ensimmäistä kertaa paras (1971 - 73). Tällä hetkellä (2013 kilpailu mukaan lukien) mitalilista on 8 - 5 - 7 (viimeisin SM-kulta on vuodelta 2013).


title: Kuopion Palloseura

text: C-nuorissa KuPSin ainoa Suomen mestaruus tuli vuonna 1977. D-nuorissa Suomen mestaruuksia ehti kertyä 3 kpl (1972, 1977 ja 1983). 1994 KuPS voitti toisen D-junioreille järjestetyistä ”SM-turnauksista” - nimeksi oli tullut Aulis Rytkönen –turnaus - toisen voitti HJK. Suomen Nappulaliigaliitto aloitti SM-turnaukset 1964 (ikäraja 11 v). KuPS on voittanut nappula-mestaruuden kolme kertaa (1964 - 66 eli kaikki kolme peräkkäin heti alussa). Suomalaisen jalkapalloilun nuorempien kilpailutoiminnassa Suomen mestaruuksien tavoittelu vaihtui ”Kaikki pelaamiseen” nappuloissa alkaen 1994 ja D-junioreissa alkaen 1999.


title: Kuopion Palloseura

text: KuPSin saldo Eurocup-otteluista on (Eurokaudet 1957/58 - 2012/13) 6 voittoa, 5 tasapeliä, sekä 15 häviötä.


title: Kuopion Palloseura

text: Kuopion Palloseuran suurin meriitti Euroopan kentillä on nykyisen tanskalaisjätti FC Kööpenhaminan edeltäjän B1903 Kööpenhaminan pudottaminen UEFA Cupista vuonna 1978. Muita mainittavia saavutuksia ovat vierastasapeli portugalilaista Académicaa vastaan, kotivoitto ruotsalaisesta Allsvenskan seura Östersistä, kotitasapeli neuvostoliittolaista suurseura Kiovan Dynamoa vastaan, kotivoitto romanialaisesta Gaz Metanista, kotivoitto turkkilaisesta Bursasporista, sekä israelilaisen Maccabi Netanyan pudottaminen Eurooppaliigasta. Netanyasta KuPS otti lisäksi ainoan vierasvoittonsa Eurocupeissa.


title: Kuopion Palloseura

text: KuPS-aiheista kirjallisuutta:


title: Glutamiinihappo

text: Glutamiinihappo (CHNO) eli 2-aminopentaanidihappo (lyhenne Glu tai E) on yksi luonnon 20 yleisimmästä aminohaposta. Se tunnetaan myös anioni-nimellään glutamaatti. Glutamiinihappo on asparagiinihapon ohella toinen kahdesta happamasta aminohaposta ja se esiintyy fysiologisessa pH:ssa aina negatiivisena ionina. Se on glutamiinin karboksyylihappomuoto. Glutamiinihapporadikaali on nimeltään glutamyyli. Glutamiinihapon CAS-numero on 56-86-0 ja elintarvikkeissa käytettävä glutamiinin natriumsuolan E-koodi on E620.


title: Glutamiinihappo

text: Glutamiinihappo on ei-välttämätön aminohappo, jonka ihmisen elimistö pystyy syntetisoimaan esimerkiksi alaniinin tai aspartaatin ja alfa-ketoglutaraatin yhdistämällä.


title: Glutamiinihappo

text: Glutamiinhapon isomeeri L-glutamaatti toimii aivokudoksessa proteiinien ja pienten peptidien rakennusaineena, hermovälittäjäaineena, solujen välisen ionisen ja osmoottisen toiminnan säätelijänä, välivaiheena energia-aineenvaihdunta-ketjussa, gamma-aminovoihapon GABA:n esiasteena, ammoniakin detoksifikaatiossa sekä liiallisissa määrin hermomyrkkynä.


title: Glutamiinihappo

text: Se toimii lisäksi mm. rasvahappojen, foolihapon, glutationi-tripeptidin rakennusaineena ja sillä on merkittävä rooli kipuviestien välittämisessä sekä hermosolujen vaurioihin liittyen.


title: Glutamiinihappo

text: Aivoissa L-glutamaatti voi syntetisoitua seitsemällä eri tavalla, myös vastakkaiseen suuntaan takaisin l-glutamaatiksi. Aspartaattiaminotransferaasientsyymin avulla aspartaatista ja alfa-ketoglutaraatista, glutamaatti-dehydrogenaasin avulla vedestä ja glutamaatista, sekä GABA-, alaniini- tai ornitiini-aminotransferaasientsyymin avulla, asparagiini-syntetaasilla, tai vain yhteen suuntaan ornitiinista l-glutamaatiksi pyrrolideoni-dehydrogenaasilla. Muualla elimistössä se johtuu glutamiinistä.


title: Glutamiinihappo

text: L-glutamaatti ei pysty läpäisemään veri-aivoestettä. Aivojen verisuonten seinämissä, kapillaarisessa endoteelissä on kuitenkin ainakin yhdeksän erilaista aminohappojen siirtoon erikoistunutta kalvoproteiinijärjestelmää. Järjestelmien avulla elimistö säätää aivojen L-glutamaattitasoja, ja monet niistä voivat siirtää useita muitakin aminohappoja veri-aivoesteen yli.


title: Glutamiinihappo

text: Glutamiinihappo on aivojen pääasiallinen kiihottava eli eksitoiva hermovälittäjäaine. Glutamaatti on avainroolissa hermoston kestoherkistymisessä ja vaikuttaa mm. oppimiseen ja muistiin.


title: Glutamiinihappo

text: Glutamaatti on voimakkaasti glutamaattireseptoreita aktivoiva. L-Glutamaatilla on suurina pitoisuuksina hermo- ja gliasolujen kuolemaa aiheuttava neurotoksinen luonne.


title: Glutamiinihappo

text:
Glia- ja hermosolujen solukalvojen pinnoilla olevat EAAT- (kiihdyttävä aminohappo transportteri) ja VGLUT- (vesikkeli glutamaatti transportteri) tyyppiset glutamaattitransportterit siirtävät nopeasti glutamaattia solujen välisestä tilasta solujen sisään. Aivovauriossa tai muussa vastaavanlaisessa epänormaalissa terveydentilassa transportterit saattavat toimia vastakkaiseen suuntaan ja näitä soluja kiihdyttävän glutamaatin pitoisuus solujen välisessä tilassa kasvaa. Glutamaatti saa aikaan solujen ulkopinnan NMDA-reseptorien aktivoitumisen ja kalsiumionien (Ca) virtaamisen reseptorien Ca-ionikanavien kautta solujen sisään, joka voi johtaa lopulta solujen kuolemaan mahdollisesti ainakin seuraavanlaisten vauriomekanismien kautta:
Aivojen normaalien glutamaattitasojen pienestäkin häiritsemisestä voi seurata voimallinen vaikutus käytökseen ja muihin aivojen toimintaan liittyviin ominaisuuksiin. On kuitenkin huomattava, että glutamaatin nauttiminen suun kautta lisäaineena ei juurikaan vaikuta sen pitoisuuksiin keskushermostossa mainitusta kolmesta syystä: Ainetta on elimistössä runsaimmin luonnostaankin juuri hermostossa, se ei läpäise veriaivokynnystä ja elimistö osaa syntetisoida sitä itse.


title: Glutamiinihappo

text: Glutamaatti ruoassa ei sinänsä ole turvallisuusriski, vaikka siitä on herännyt paljon keskustelua ja se on jopa kielletty joissain Suomen kouluissa. Yliherkkyysreaktioita se voi joillekin aiheuttaa.


title: Glutamiinihappo

text: Glutamiinihapon natriumsuolaa, natriumglutamaattia, käytetään arominvahventeena (lisäaine E621). Makuaistin viides perusmaku, umami, tunnistaa nimenomaan natriumglutamaatin.


title: Glutamiinihappo

text: Glutamiinihappoa on runsaasti hiivauutteessa, jota sitäkin käytetään arominvahventeena.


title: Jack Osbourne

text: Jack Joseph Osbourne (s. 8. marraskuuta 1985 Lontoo, Englanti) on Ozzy ja Sharon Osbournen kolmas ja nuorin lapsi. Isänsä ja siskonsa tavoin hänkin on joutunut vieroitushoitoon mm. erilaisten kipulääkkeiden riippuvuuden takia. Hän kuitenkin lopetti juomisen ja huumeiden käytön vuonna 2003. Jack tuli tunnetuksi perheestään kertoneen The Osbournes -televisiosarjan ansiosta. Hänellä on kaksi siskoa, Aimee Osbourne ja Kelly Osbourne sekä kaksi puolisisarusta, isänsä edellisestä liitosta. Hän avioitui Lisa Stellyn kanssa vuonna 2012 ja heille syntyi vuoden 2012 huhtikuussa Pearl-niminen tytär, vuonna 2015 Andy Rose -niminen toinen tytär ja vuoden 2018 helmikuussa kolmas, Minnie Theodora -niminen tytär. Lehtitietojen mukaan Lisa haki toukokuussa avieroa miehestään.


title: Jack Osbourne

text: Kesäkuussa 2012 Jack Osbourne kertoi julkisuudessa, että hänen on diagnosoitu sairastavan MS-tautia. Saman vuoden aikana 60 prosenttia Osbournen oikean silmän näkökyvystä oli kadonnut.


title: Tero Pitkämäki

text: Tero Kristian Pitkämäki (s. 19. joulukuuta 1982 Ilmajoki) on suomalainen keihäänheittäjä, olympiamitalisti, maailmanmestari ja moninkertainen arvokisamitalisti. Pitkämäen ennätys on 26. kesäkuuta 2005 Kuortaneella heitetty 91,53 metriä.


title: Tero Pitkämäki

text: Seuratasolla Pitkämäki edustaa Seinäjoen Seudun Urheilijoita. Hänen valmentajanaan toimii Hannu Kangas. Myös Jan Železný on valmentanut Pitkämäkeä. Železný liittyi mukaan Pitkämäen valmennusryhmään vuonna 2011 Daegun MM-kilpailuiden jälkeen, mutta yhteistyö heidän välillään päättyi vuoden 2013 aikana.


title: Tero Pitkämäki

text: Pitkämäki valittiin vuoden eurooppalaiseksi miesyleisurheilijaksi vuonna 2007. Hän on ensimmäinen kyseisen tunnustuksen saanut suomalainen. Pitkämäki on valittu myös kolme kertaa Suomen Urheilugaalassa Vuoden urheilijaksi.


title: Tero Pitkämäki

text: Pitkämäki on menestynein suomalainen keihäänheittäjä arvokisamitaleiden määrällä mitattuna.


title: Tero Pitkämäki

text: Ensimmäisen kerran Pitkämäki heitti keihästä kymmenvuotiaana. Ensimmäisissä yleisurheilukisoissaan Pitkämäki osallistui kaikkiin lajeihin ja keihäänheiton hän voitti, joten lajivalinta oli täten hänen mukaansa helppo. Tosissaan Pitkämäki alkoi kilpailla keihäänheitossa viitisen vuotta myöhemmin, kun hän päätti lopettaa siihen asti päälajinaan pitämänsä hiihdon. 15-vuotiaaksi saakka Pitkämäkeä valmensi hänen isänsä Esko Pitkämäki, jonka jälkeen valmennusvastuun otti Hannu Kangas. Pitkämäen isä jatkoi kuitenkin ravintovalmentajana. Vuonna 2011 ilmoitettiin Jan Železnýn liittymisestä Pitkämäen valmennustiimiin.


title: Tero Pitkämäki

text: Ensimmäisen kerran Pitkämäki heitti keihästä yli 80 metriä Kalevan kisoissa 2003 saavuttaessaan hopeaa tuloksella 80,45. Kesällä 2004 80 metrin ylityksiä tuli useampia parhaan tuloksen ollessa Pihtiputaan keihäskarnevaaleilla heitetty 84,64. Pitkämäki voitti myös Suomen mestaruuden ja oli Ateenan olympialaisissa paras suomalainen yleisurheilija sijoittuessaan keihäänheiton finaalissa kahdeksanneksi.


title: Tero Pitkämäki

text: Kesän 2005 tulostavoitteekseen Pitkämäki asetti tuloksen 87,50. Tavoite ylittyi reilusti jo kauden neljännessä kilpailussa 26. kesäkuuta Kuortaneen juhannuskisoissa, joissa Pitkämäki heitti maailman kärkituloksen 91,53. Nykykeihään kaikkien aikojen tilastossa Pitkämäki oli yhdeksäs 90 metrin ylittäjä ja nousi tilastoissa kuudenneksi. Suomen tilastoissa hän nousi Aki Parviaisen (93,09) jälkeen toiseksi.


title: Tero Pitkämäki

text: Kesän Kultainen liigan osakilpailuista Pitkämäki voitti neljä, oli kerran toinen ja kerran kolmas. 1. heinäkuuta 2005 kesän ensimmäisessä kultaisen liigan osakilpailussa Pariisissa Pitkämäki voitti keihäskilpailun (85,95) ollen näin ensimmäinen suomalaisvoittaja Kultaisen liigan historiassa. Hän voitti myös Zürichissä (88,71 m), Oslossa – heitettyään 90,54-metrisen heiton – sekä Berliinissä tuloksella 89,32. Roomassa tuloksena oli 2. sija 84,87 metrin tuloksella. Brysselin osakilpailussa sijoitus oli kolmas tuloksella 85,90.


title: Tero Pitkämäki

text: Helsingin MM-kilpailuissa Tero Pitkämäki sijoittui neljänneksi tuloksella 81,27. Hän oli vaikeissa olosuhteissa käydyn kilpailun yksi suurimmista ennakkosuosikeista, mutta omaksi ja kotiyleisön pettymykseksi jäi mitalisijojen ulkopuolelle.


title: Tero Pitkämäki

text: Kesän 2006 tulostavoitteeksi Pitkämäki asetti 95 metriä. Kautensa hän avasi toukokuussa Seinäjoella heittäen siellä parhaallaan 88,41. Kesäkuun alussa Pitkämäki sijoittui kolmanneksi Kultaisen liigan avauskilpailussa Oslossa tuloksella 86,34. Kilpailukauttaan hän jatkoi Joensuussa, jossa hän heitti 89,52. Kauden neljännessä kilpailussaan, Kuortaneen juhannuskisoissa, Pitkämäki ylitti 90 metriä heitettyään 91,11. Pitkämäki voitti myös ensimmäisenä suomalaisena keihäänheittäjänä Euroopan cupin superliigassa lajinsa tuloksella 85,30. Näin ollen hänestä tuli kautta aikojen viides suomalainen miesurheilija, joka on pystynyt voittoon Euroopan cupin pääsarjassa. Kauden toisen Kultaisen liigan osakilpailun Pariisissa Pitkämäki voitti tuloksella 89,07. Kolmannessa osakilpailussa Pitkämäki heitti 88,19 ja sijoittui toiseksi.


title: Tero Pitkämäki

text: Kalevan kisoissa Jyväskylässä Pitkämäki voitti Suomen mestaruuden tuloksella 88,17, joka oli samalla Kalevan kisojen ennätys ja Jyväskylän Harjun stadionin kenttäennätys. Elokuussa hän saavutti Göteborgin EM-kilpailuissa ensimmäisen aikuisten arvokisamitalinsa sijoituttuaan hopealle tuloksella 86,44.


title: Tero Pitkämäki

text: Kesällä 2007 Pitkämäki voitti Pariisin Kultaisen liigan osakilpailun kolmantena vuotena peräkkäin tuloksella 89,70.


title: Tero Pitkämäki

text: Kultaisen liigan Rooman osakilpailussa 13. heinäkuuta Pitkämäki heitti kolmannella heittokierroksella pahasti ohi sektorista ja keihäs osui ranskalaista pituushyppääjää Salim Sdiriä kylkeen. Aluksi Sdirin kerrottiin selvinneen tapauksesta lievin vammoin, mutta tarkemmissa tutkimuksissa selvisi, että keihäs oli osunut muun muassa Sdirin oikeaan munuaiseen ja maksaan. Pitkämäki kertoi päättäneensä jatkaa kilpailua onnettomuuden jälkeen, koska hänelle ilmoitettiin, ettei Sdiri ollut saanut vakavia vammoja. Ranskan television haastattelussa Sdiri arvosteli Pitkämäkeä Kultaisen liigan miljoonan dollarin voittopalkinnon ajattelemisesta turman uhrin hengen sijasta.


title: Tero Pitkämäki

text: Rooman kilpailun jälkeen Pitkämäki kilpaili Lapinlahdella 22. heinäkuuta, jossa hän heitti 91,23 ja viidennen kerran urallaan yli 90 metriä. Lappeenrannan Kalevan kisoissa Pitkämäki voitti neljännen Suomen mestaruutensa tuloksella 89,43, joka oli samalla uusi Kalevan kisojen ennätys ja Kimpisen kentän kenttäennätys. Kalevan kisojen ennätystä Pitkämäki oli parantanut jo keihään karsinnassa heittäessään 88,67.


title: Tero Pitkämäki

text: Osakan MM-kilpailuissa 2. syyskuuta 2007 Pitkämäki voitti keihäänheiton maailmanmestaruuden tuloksella 90,33 metriä. Ennen viimeistä suoritustaan hän oli jo ehtinyt varmistaa kultamitalin toisen kierroksen 89,16 metriä kantaneella heitollaan. Maailmanmestaruuden ansiosta hän sai 60 000 Yhdysvaltain dollarin palkinnon, minkä lisäksi Seinäjoen kaupunki palkitsi hänet 10 000 euron palkkiolla.


title: Tero Pitkämäki

text: Lokakuussa 2007 Euroopan yleisurheiluliitto EAA valitsi Pitkämäen vuoden 2007 parhaaksi miesyleisurheilijaksi Euroopassa.


title: Tero Pitkämäki

text: Kaudella 2008 Pitkämäki voitti Kultaisen liigan osakilpailun Berliinissä tuloksella 85,20, Roomassa kauden parhaallaan 87,70 ja Brysselissä tuloksella 85,82. Lisäksi hän sijoittui toiseksi Zürichin ja kolmanneksi Oslon osakilpailuissa. Kalevan kisoissa hän sai hopeaa heitettyään 82,28.


title: Tero Pitkämäki

text: Pekingin olympialaisissa 2008 Pitkämäki saavutti pronssia tuloksella 86,16 metriä. Hän jäi kilpailun voittajasta Andreas Thorkildsenista hieman yli neljä metriä. hän sijoittui kolmanneksi tuloksella 81,64.


title: Tero Pitkämäki

text: Pitkämäki voitti kesällä 2009 Kultaisen liigan osakilpailun Berliinissä tuloksella 86,53, Oslossa heitettyään 84,63 ja Brysselissä tuloksella 86,23. Lisäksi hän oli toinen Rooman ja Pariisin osakilpailuissa. Euroopan joukkuemestaruuskilpailuissa hän voitti ykkösliigan kilpailun Bergenissä heitettyään 86,78. Kauden parhaansa 87,79 hän heitti Lapinlahden eliittikisoissa heinäkuun lopulla. Kalevan kisoissa hän sai pronssia.


title: Tero Pitkämäki

text: Pitkämäki sairastui kuumeeseen ja korvakipuun juuri ennen Berliinin MM-kilpailujen karsintakilpailua. Hän sijoittui loppukilpailussa toipilaana viidenneksi tuloksella 81,90. hän oli toinen tuloksella 84,09.


title: Tero Pitkämäki

text: Pitkämäki voitti kesällä 2010 Tukholmassa käydyn Timanttiliigan osakilpailun tuloksella 84,41. Hän sijoittui Timanttiliigan kilpailuissa toiseksi Lausannessa, Pariisissa ja Brysselissä sekä kolmanneksi New Yorkissa ja Lontoossa. Barcelonan EM-kilpailuissa hän saavutti pronssia viidennen kierroksen heitollaan 86,67. Kalevan kisoissa Pitkämäki sijoittui ensimmäiseksi heitettyään toisella kierroksella tuloksen 85,19.


title: Tero Pitkämäki

text: Pitkämäki aloitti kauden sijoittumalla Dohan Timanttiliigan kilpailussa kolmanneksi. Hän voitti 15. toukokuuta Shanghain Timanttiliigan kilpailun kauden parhaallaan 85,33. Juhannuksena käydyissä Kuortaneen eliittikisoissa hän jäi (karsintoja lukuun ottamatta) ensimmäisen kerran alle 80 metrin vuoden 2004 jälkeen. Laboratoriokokeissa selvisi, että hän oli sairastanut mykoplasmaa. Hän karsiutui loppukilpailusta Daegun MM-kilpailuissa.


title: Tero Pitkämäki

text: Pitkämäkeä käytettiin näkyvästi Helsingin EM-kilpailuiden 2012 mainonnassa. Pari viikkoa ennen kisoja Suomen Urheiluliitto päätti kuitenkin vähentää merkittävästi tai lopettaa hänen käyttämisensä EM-mainonnan johtotähtenä. Kevään aikana Pitkämäki ei ollut kyennyt kertaakaan heittämään yli 80 metrin kilpailuheittoa ja oli epävarmaa, valittaisiinko häntä lainkaan mukaan Suomen EM-joukkueeseen. Pihtiputaan Keihäskarnevaaleilla hän heitti 83,87 ylittäen 80 metrin rajan ensimmäistä kertaa yli vuoteen. Tulos oikeutti kilpailun voittoon. Keihäskarnevaalien jälkeen SUL:n hallitus valitsi Pitkämäen mukaan Helsingin EM-kisoihin, joissa hän selviytyi karsinnoista loppukilpailuun tuloksella 80,66. EM-finaalissa Pitkämäen paras heitto kantoi 74,89 metriä, ja hänen sijoituksensa oli 11. Kuortaneen Eliittikisoissa 22. heinäkuuta Pitkämäki heitti kauden parhaansa 84,90 voittaen kilpailun. Lontoon olympiakisoissa 2012 Pitkämäki sijoittui viidenneksi tuloksella 82,80. Tukholman timanttiliigassa elokuussa 2012 Pitkämäki voitti heitettyään 86,98, joka oli hänen paras tuloksensa kolmeen vuoteen. Hän voitti myös Zürichin timanttiliigan kilpailun. Ruotsi-ottelussa Pitkämäki voitti keihään tuloksella 86,86.


title: Tero Pitkämäki

text: Toukokuussa 2013 Pitkämäki heitti Shanghaissa maailmantilaston kärkituloksen 87,60, jonka Vítězslav Veselý rikkoi heinäkuussa 87,68 metrin heitollaan. Pitkämäen edellinen yli 87 metrin keihäskaari oli vuodelta 2009. Kesäkuussa Pitkämäki joutui leikkaukseen, jonka syynä olivat kylkiluuvamma ja revennyt vatsalihas. Hän aikoi jättää Kalevan kisat väliin mutta teki lopulta taustahenkilöidensä kanssa päätöksen osallistua niihin, jotta voisi varmistella valintaansa Moskovan MM-kilpailuihin. Kalevan kisoissa Pitkämäki vei mestaruuden tuloksella 85,70, ja hänet valittiin mukaan MM-joukkueeseen. Pitkämäki saavutti MM-kisoissa hopeaa tuloksella 87,07, jääden vain kymmenen senttiä Vítězslav Veselýn voittoheitosta. 25. elokuuta Pitkämäki heitti Bad Köstritzin kutsukilpailussa Saksassa maailman kärkitulokseksi 89,03 metriä. Syyskuun alussa hän osallistui kolmeen eri kilpailuun viikon sisällä. Ensin tiistaina 3. syyskuuta hän voitti Zagrebissa järjestetyn kilpailun tuloksella 86,36. Sitten perjantaina 6. syyskuuta Pitkämäki oli Timanttiliigan viimeisen osakilpailun ykkönen 87,32 metrin heitollaan, ja sunnuntaina 8. syyskuuta hän voitti Ruotsi-ottelun keihäskilpailun tuloksella 86,38.


title: Tero Pitkämäki

text: Keskiviikkona 11. kesäkuuta 2014 aiemmin samalla viikolla isäksi tullut Pitkämäki voitti Timanttiliigan osakilpailun Oslossa tuloksella 84,18. Toiseksi tullut Julius Yego jäi hänestä ainoastaan yhden senttimetrin päähän. Muutama päivä myöhemmin sama kaksikko muodosti kärkiparin Lahden Eliittikisoissa, kun Pitkämäki voitti kilpailun 85,48-metrisellä neljännen kierroksen heitollaan. Kesäkuun lopulla Paavo Nurmen kisoissa Turussa Pitkämäki voitti keihäskilpailun tuloksella 85,89. Heinäkuun alussa hän sijoittui toiseksi Timanttiliigan osakilpailussa Pariisissa heitettyään ensimmäisellä heitollaan 86,63 metriä. Ennen Zürichin EM-kilpailuja Pitkämäki oli useita viikkoja kilpailutauolla nivusvaivan takia. Zürichissa hän kuitenkin selvitti karsinnan ensimmäisellä 81,48 metriä kantaneella heitollaan ja saavutti lopulta EM-pronssia loppukilpailussa syntyneellä tuloksella 84,40. Elokuun lopulla heitetyssä Timanttiliigan keihäsfinaalissa Pitkämäen paras heitto kantoi 85,12 metriä, ja hän sijoittui kolmanneksi. Timanttiliigan kokonaiskilpailussa Pitkämäki oli toinen Thomas Röhlerin jälkeen.


title: Tero Pitkämäki

text: Vuonna 2015 Pitkämäki avasi keihäskautensa 15. toukokuuta Timanttiliigan osakilpailussa Dohassa, missä hän heitti maailman kauden kärkituloksen 88,62 metriä. Toukokuun lopulla hän sijoittui Ostravassa järjestetyssä Kultainen piikkari -kilpailussa kolmanneksi 83,96 metrin heitolla. Kesäkuun ensimmäisellä viikolla Pitkämäki osallistui Roomassa ja Birminghamissa käytyihin Timanttiliigan osakilpailuihin, joissa hän sijoittui neljänneksi ja viidenneksi tuloksilla 82,72 ja 83,72. Birminghamissa kauden kärkitulos siirtyi Pitkämäeltä Julius Yegon nimiin tämän heitettyä 91,39 metriä.


title: Tero Pitkämäki

text: Joukkueiden EM-kisoissa 21. kesäkuuta 2015 Pitkämäki heitti 84,44 metriä ja otti keihään lajivoiton yli viiden metrin erolla seuraavaan heittäjään. Pitkämäki kuvaili keliolosuhteita hankaliksi sivuvastaisen, vasemmalta puhaltaneen tuulen takia. Neljä vuorokautta myöhemmin hän voitti Turussa Paavo Nurmi Gamesin keihäskilpailun tuloksella 89,09 metriä. Timanttiliigan Lausannen osakilpailussa 9. heinäkuuta Pitkämäen paras heitto kantoi 87,44 metriä, ja hän sijoittui kolmanneksi. Kahdeksan päivän kuluttua hän voitti Monacon osakilpailun tuloksella 88,87 m.


title: Tero Pitkämäki

text: Kalevan kisoissa 2015 Pitkämäki saavutti hopeamitalin tuloksella 87,82 metriä. Kuortaneen eliittikisoissa 8. elokuuta hän oli kolmas heitettyään parhaalla heitollaan 85,84 metriä. 26. elokuuta, Pitkämäki saavutti Pekingin MM-kilpailuissa 2015 uransa seitsemännen arvokisamitalin sijoituttuaan pronssille tuloksella 87,64. Tero Pitkämäelle historiallisen seitsemännen arvokisamitalin tuonut pronssiheitto oli myös ehdolla Suomen Urheilugaalan Vuoden sykähdyttävimmäksi urheiluhetkeksi 2015. Lisäksi Pekingin pronssin myötä Pitkämäestä tuli ensimmäinen keihäänheittäjä, joka on voittanut yleisurheilun MM-kilpailuissa kaikenvärisiä mitaleita. Kultamitalin hän sai Osakassa 2007 ja hopeaa Moskovassa 2013.


title: Tero Pitkämäki

text: Brysselissä 11. syyskuuta 2015 järjestetyn Timanttiliigan viimeisen osakilpailun Pitkämäki voitti heittämällä 87,37 metriä, ja samalla keihäänheiton kokonaiskilpailu ratkesi kahdella pisteellä hänen edukseen. Näin Pitkämäestä tuli ensimmäinen Timanttiliigan lajikohtaisen kokonaiskilpailun voittoon yltänyt suomalainen urheilija. Voiton myötä hänelle annettiin palkintorahoina kokonaiskilpailun voitosta 37 000 euroa. Pitkämäki päätti kautensa Suomi–Ruotsi-maaotteluun, jossa hän voitti keihäskilpailun tuloksella 84,42 metriä.


title: Tero Pitkämäki

text: Lokakuussa 2015 Suomen Olympiakomitea valitsi Pitkämäen Rion olympialaisiin. 10. toukokuuta 2016 hän joutui nivusleikkaukseen, jossa vasemman reiden lähentäjälihas operoitiin. Pitkämäki avasi kautensa Lapinlahden eliittikisoissa 19. kesäkuuta heittämällä kauden kotimaisen kärkituloksen 84,24 m.


title: Tero Pitkämäki

text: Amsterdamin EM-kisoissa 2016 Pitkämäki ei päässyt loppukilpailuun heitettyään karsinnassa tuloksen 80,52 metriä. Oulun Kalevan kisoissa Pitkämäki voitti Suomen-mestaruuden tuloksella 82,05 m. Rion olympialaisissa Pitkämäki heitti keihäänheiton karsinnassa tuloksen 79,56 metriä ja karsiutui finaalista.


title: Tero Pitkämäki

text: Pitkämäki voitti vuonna 2016 Eliittikisasarjan kokonaiskilpailun. Voitto varmistui 27. elokuuta Lappeenrannan eliittikisoissa, joissa Pitkämäki voitti miesten keihäskilpailun tuloksella 86,13 metriä.


title: Tero Pitkämäki

text: Edellisestä kaudesta poiketen kesää 2017 edeltäneellä harjoituskaudella Pitkämäki ei joutunut käymään leikkauksessa. Hän aloitti kautensa 5. toukokuuta Timanttiliigan osakilpailulla Dohassa. Siellä hänen vähimmäistavoitteenaan oli MM-kisojen tulosrajan 83 metrin ylittäminen. Dohassa Pitkämäki heitti tuloksen 84,26 metriä ja sijoittui neljänneksi. Timanttiliigan osakilpailussa Roomassa 8. kesäkuuta hän puolestaan sijoittui viidenneksi heitettyään parhaalla yrityksellään 83,84 metriä. Paavo Nurmen kisoissa Turussa 13. kesäkuuta Pitkämäki oli viides tuloksella 83,95 ja neljä päivää myöhemmin Kuortaneen eliittikisoissa kolmas tuloksella 83,17 metriä.


title: Tero Pitkämäki

text: Yleisurheilun joukkueiden EM-kilpailuiden Ykkösliigassa Pitkämäki otti keihäänheitossa lajivoiton tuloksella 88,27 metriä, ja samalla vuodesta 2017 tuli 13. perättäinen vuosi, jonka aikana hän on heittänyt yli 85 metrin keihästuloksen. Kilpailu heitettiin 25. kesäkuuta Vaasassa Kaarlen kentällä. Seuraavana viikonloppuna Pitkämäki osallistui Timanttiliigan Pariisin osakilpailuun, jossa hän oli neljäs 85,34 metrin heitolla.


title: Tero Pitkämäki

text: Kalevan kisat 2017 käytiin Pitkämäen kotikentällä Seinäjoella. Pitkämäki voitti kisoissa kahdeksannen Suomen mestaruutensa tuloksella 82,80 metriä. Orimattilan Tähtikisoissa 29. heinäkuuta hän oli kolmas tuloksella 81,96.


title: Tero Pitkämäki

text: Lontoon MM-kisoissa Pitkämäki sijoittui viidenneksi tuloksella 86,94. Pitkämäki itse, sekä valmentaja Hannu Kangas pitivät kesän toiseksi ja kolmanneksi pisimmät kaaret tuonutta kilpailua onnistumisena, joka ei ainakaan kallista vaakaa lopettamisen puolelle.


title: Tero Pitkämäki

text: Pitkämäki sijoittui Zürichin Timanttiliigan kilpailussa kolmanneksi tuloksella 86,57. Hän voitti Lappeenrannan Eliittikilpailun tuloksella 85,56 ja Suomi–Ruotsi-maaottelun keihäskisan Tukholmassa tuloksella 80,28.


title: Tero Pitkämäki

text: Pitkämäki valittiin joulukuussa 2017 elokuussa 2018 pidettäviin yleisurheilun EM-kisoihin Berliiniin, mutta hän ilmoitti heinäkuun alussa 2018 ettei lähde kisoihin loukkaantumisen vuoksi.


title: Tero Pitkämäki

text: Pitkämäki ilmoitti tiedotustilaisuudessa joulukuussa 2018 jatkavansa uraansa, päätähtäimen ollessa MM-kisoissa Dohassa.


title: Tero Pitkämäki

text: Pitkämäki valmistui sähköinsinööriksi Vaasan ammattikorkeakoulusta vuonna 2006. Hänen avopuolisonsa on seitsenottelija Niina Kelo. He rakensivat talon Ilmajoelle kunnan lahjoittamalle tontille. Kesäkuussa 2014 Pitkämäen ja Kelon perheeseen syntyi esikoispoika. Vuoden 2016 heinäkuun lopussa, vain noin viikkoa ennen Rion olympialaisia pariskunta sai toisen lapsen, pojan. Vuoden 2019 tammikuussa parin uutisoitiin odottavan kolmatta lastaan. Lapsi syntyy loppukesästä 2019.


title: Aimee Osbourne

text: Aimee Rachel Osbourne (s. 2. syyskuuta 1983 Lontoo) on brittiläinen malli, näyttelijä ja kolumnisti. Hän on rockmuusikko Ozzy Osbournen ja tämän toisen vaimon Sharon Osbournen yhteisistä lapsista vanhin.


title: Aimee Osbourne

text: Muusta perheestä poiketen Aimee Osbourne ei halunnut lähteä 2000-luvun alulla mukaan "The Osbournes" -tositelevisiosarjaan, vaan muutti erilleen perheestään eikä häntä ole sarjassa nähty.


title: Chris DeGarmo

text: Christopher Lee ”Chris” DeGarmo (s. 14. kesäkuuta 1963 Wenatchee, Washingtonin osavaltio, Yhdysvallat) on yhdysvaltalainen kitaristi.


title: Chris DeGarmo

text: DeGarmo tunnetaan seattlelaisen metalliyhtye Queensrÿchen kitaristina, perustajajäsenenä ja laulunkirjoittajana. Hän sävelsi ja sanoitti muun muassa yhtyeen suurimman hitin ”Silent Lucidityn”, joka ylsi kärkikymmenikköön Billboardin Hot 100 -listalla. DeGarmo sai sävellyksestään BMI-palkinnon ja oli ehdolla myös Grammy-palkinnon voittajaksi. DeGarmo jätti Queensrÿchen vuoden 1997 "Hear in the Now Frontier" -albumin jälkeen. Hän teki lyhyen paluun yhtyeeseen vuoden 2003 "Tribe"-albumilla, jolla hän soitti kitaraa ja osallistui viiden kappaleen kirjoittamiseen. Hänen viimeisin kappaleensa yhtyeen kanssa on vuoden 2007 "" -kokoelma-albumin erikoispainoksella julkaistu ”Justified”.


title: Chris DeGarmo

text: Erottuaan Queensrÿchesta DeGarmo soitti Alice in Chains -kitaristi Jerry Cantrellin soolokiertueella vuonna 1998 ja vieraili tämän "Degradation Trip" -albumilla vuonna 2002. Hän kuului Mike Inezin, Sean Kinneyn ja Vinnie Dombroskin ohella lyhytikäiseen Spys4Darwin-yhtyeeseen, joka julkaisi omakustanne-EP:n "Microfish" vuonna 2001. Helmikuussa 2005 DeGarmo esiintyi Alice in Chainsin kanssa Intian valtameren maanjäristyksen uhrien hyväksi järjestetyssä konsertissa Seattlessa. Myöhemmin samana vuonna hän osallistui kalifornialaisen Dredg-yhtyeen "Catch Without Arms" -albumin sovittamiseen ja myös kahden kappaleen säveltämiseen.


title: Chris DeGarmo

text: 2010-luvulla DeGarmo on tehnyt musiikkia tyttärensä Rylie DeGarmon kanssa. Kaksikon The Rue -yhtyeen samanniminen debyytti-EP ilmestyi kesällä 2015.


title: Chris DeGarmo

text: Aktiivisimman muusikonuransa jälkeen DeGarmo on työskennellyt lentäjänä. Hän asuu Seattlen lähistöllä perheineen.


title: Michael Wilton

text: Michael Wilton (s. 23. helmikuuta 1962 San Francisco, Yhdysvallat) on yhdysvaltalainen muusikko. Hänet tunnetaan parhaiten Queensrÿche-yhtyeen perustajajäsenenä ja kitaristina. Wilton on myös säveltänyt aika ajoin Queensrÿchen kappaleita.


title: Harry Bergström

text: Harry Lennart Yrjö Bergström (4. huhtikuuta 1910 Tampere – 12. marraskuuta 1989 Nurmijärvi) oli suomalainen pianisti, säveltäjä ja kapellimestari. Bergström on George de Godzinskyn ja Toivo Kärjen ohella huomattavimpia suomalaisia elokuvamusiikin säveltäjiä.


title: Harry Bergström

text: Bergström aloitti säveltämisen ja pianonsoiton opiskelun 1920-luvulla Uuno Klamin ja Ernst Lingon johdolla, ja 1930-luvulta alkaen hän sävelsi paljon elokuvamusiikkia. Hän myös auttoi alkuun Kipparikvartetin ja Metro-tytöt, joista ensimmäisessä hän toimi myös säestäjänä. Häntä pidetäänkin George de Godzinskyn ohella tärkeimpänä vaikuttajana suomalaisten lauluyhtyeiden synnyssä ja kehityksessä. Hän vieraili monesti myös kapellimestarina eri orkestereissa, enimmäkseen operetti-, varietee-, revyy- ja musikaaliesitysten yhteydessä.


title: Harry Bergström

text: Bergström muistetaan lisäksi Niilo Tarvajärven suositusta "Tervetuloa aamukahville" -radio-ohjelmasta, johon hän kirjoitti tunnussävelmän.


title: Harry Bergström

text: Bergström voitti Jussi-palkinnot musiikista elokuviin "Rion yö" (1951), "Jälkeen syntiinlankeemuksen" (1953) ja "Viimeinen savotta" (1977).


title: Harry Bergström

text: Harry Bergströmin poika oli säveltäjä Matti Bergström ja veli viulisti Rainer Bergström.


title: Harry Bergström

text: Bergström käytti tuotannossaan myös salanimiä Gerald Beach, Harold G Burgess, Leonard Fleuvemont, Sointu Karikas, Lenny, Jorge Monterio ja Tintti-Kalle.


title: Harry Bergström

text: Bergström on haudattu Nurmijärven hautausmaalle vaimonsa viereen. Bergström oli naimisissa Sirkka Tuulikki Bergströmin o.s. Vuolle (1918–2007) kanssa.


title: Eddie Jackson

text: Eddie Jackson (s. 29. tammikuuta 1961 Robstown, Yhdysvallat) on yhdysvaltalainen muusikko. Hänet tunnetaan parhaiten Queensrÿchen basistina. Hän on yhtyeen alkuperäinen ja nykyinen basisti.


title: Scott Rockenfield

text: Scott Rockenfield (s. 15. kesäkuuta 1963 Seattle, Yhdysvallat) on toiminut Queensrÿchen rumpalina miltei alusta asti. Rockenfield on myös silloin tällöin säveltänyt kappaleita Queensrÿchelle. Geoff Taten ja Michael Wiltonin tapaan, myös Rockenfield julkaisi sooloalbumin vuonna 2002. Rockenfield on tehnyt näiden toimien ohella myös paljon sivuprojekteja muun muassa ystävänsä Paul Speerin kanssa.


title: Lullacry

text: Lullacry oli helsinkiläinen metalliyhtye, joka julkaisi viisi albumia. Yhtye on saanut kansainvälistä jalansijaa muun muassa kiertueillaan Nightwishin ja Edguyn kanssa.


title: Lullacry

text: Lullacry solmi ensimmäisen levytyssopimuksensa levy-yhtiö Heart, Trust & Respect Recordsin kanssa ja julkaisi ensialbuminsa "Sweet Desire" vuonna 1999. Lullacryn todellinen ura alkoi, kun se julkaisi toisen albuminsa "Be My God" vuonna 2001 Spinefarm Recordsin kautta. Vokalisti Tanja "Tanya" Kemppainen erosi yhtyeestä 2002, jolloin aiemmin tuntematon Tanja Lainio liittyi orkesteriin. Lullacry on toiminut tällä kokoonpanolla kolmannesta albumistaan "Crucify My Heart" (2003) lähtien.


title: Lullacry

text: Vuonna 2011 muutaman vuoden hiljaiselon jälkeen yhtye ilmoitti äänittävänsä uutta albumia. Ensimmäisenä "Where Angels Fear" -albumi julkaistiin Japanissa tammikuussa 2012, julkaisijana Hydrant Music ja EMI Music Japan -yhtiö. . Suomessa "Where Angels Fear" julkaistiin maaliskuussa 2012 ennen muuta Eurooppaa ja Yhdysvaltoja.


title: Lullacry

text: "Where Angels Fear"in on tuottanut, äänittänyt ja miksannut Mikko Herranen, joka myös laulaa levyllä Tanja Lainion kanssa dueton kappaleessa "Feel My Revenge".


title: Anna Dalassena

text: Anna Dalassena (n. 1025 - 1. marraskuuta 1100 tai 1102) oli bysantin keisarin Aleksios I Komnenoksen äiti. Anna oli voimakastahtoinen nainen ja osittain hänen ansiostaan Aleksiosesta tuli keisari.


title: Anna Dalassena

text: Anna kuului merkittävään Dalassenosten aatelissukuun. Hän meni naimisiin keisari Isaak I Komnenoksen veljen Johanneksen kanssa.


title: Anna Dalassena

text: Kun Isaak luopui vallasta olisi hän halunnut Johannesta seuraajakseen. Anna yritti ylipuhua miehensä, mutta turhaan. Lopulta Konstantinos Dukas julistettiin keisariksi. Vuonna 1067 Annan aviomies Johannes kuoli. Samana vuonna kuoli myös keisari Konstantinos. Anna asettui heti uuden keisarin Romanos Diogenesin puolelle. Kun Romanos kukistui vuonna 1071 Manzikertin taistelussa turkkilaisia vastaan nousi Konstantionoksen poika Mikael vuorostaan valtaistuimelle ja syrjäytti Romanoksen. Anna puolusti edelleen Romanosta ja sen takia hänet karkotettiin eräälle saarelle. Annan vanhin poika Manuel kuoli myös samana vuonna.


title: Anna Dalassena

text: Koska valtakuntaa uhkasivat monet vaarat joutui Mikael VII kutsumaan Annan takaisin pääkaupunkiin ja tekemään hänen pojastaan Isaakista armeijan komentajan. Lopulta Annan pojat Isaak ja Aleksios kapinoivat Nikeforos Botaniatesin kanssa Mikealia vastaan ja Nikeforoksesta tuli uusi keisari.


title: Anna Dalassena

text: Aleksioksesta tuli keisari vuonna 1081 kun hän ja Isaak kaappasivat vallan Nikeforokselta. Kun hän joutui lähtemään sotimaan normannia Robert Guiscardia vastaan samana vuonna jätti hän äitinsä Konstantinopoliin hallitsijaksi keisarin valtuuksin.


title: Anna Dalassena

text: Anna ja Johannes Komnenos saivat seitsemän lasta:


title: Rivaldo

text: Vitor Borba Ferreira eli Rivaldo (s. 19. huhtikuuta 1972 Paulista, Brasilia) on brasilialainen jalkapalloilija. Hän pelaa hyökkääjänä ja hyökkäävänä keskikenttäpelaajana. Rivaldo ehti lopettaa uransa maaliskuussa 2014, mutta teki paluun pelikentille heinäkuussa 2015 Brasilian Serie B:ssä Mogi Mirimin riveissä. Rivaldo toimii myös ko. seuran puheenjohtajana.


title: Rivaldo

text: Rivaldo teki ensimmäisen ammattilaissopimuksensa vuonna 1989 Paulistanon kanssa. Kaksi vuotta myöhemmin hän siirtyi Brasilian toiseksi korkeimmalla sarjatasolla pelanneeseen Santa Cruziin ja vuonna 1992 Mogi Mirimiin.


title: Rivaldo

text: Rivaldo siirtyi vuonna 1993 pääsarjaseura Corinthiansiin ja teki maajoukkuedebyyttinsä saman vuoden joulukuussa; hän teki ystävyysottelussa Meksikoa vastaan 1–0 päättyneen ottelun ainoan maalin. Seuraavana vuonna Rivaldo siirtyi Palmeirasiin ja oli voittamassa Brasilian mestaruutta. Vuonna 1996 hän voitti Palmeirasissa São Paulon osavaltiomestaruuden, minkä jälkeen hän siirtyi espanjalaisseura Deportivo de La Coruñaan, josta matka jatkui Barcelonaan elokuussa 1997. Pelatessaan Barcelonassa hän oli uransa huipulla.


title: Rivaldo

text: Voitettuaan toisen Espanjan mestaruuden Barçassa vuonna 1999 Rivaldo palkittiin sekä Fifan että World Soccer -lehden Vuoden jalkapalloilija -titteleillä. Samana vuonna hänet nimettiin myös Euroopan vuoden jalkapalloilijaksi.


title: Rivaldo

text: Kesäkuussa 2002 Barcelona purki Rivaldon sopimuksen vuosi ennen sen päättymistä. Hän solmi pian kolmen vuoden sopimuksen AC Milanin kanssa. Rivaldo jätti Milanin kuitenkin vain yhden kauden jälkeen saatuaan tähtiä vilisevässä joukkueessa vain vähän peliaikaa. Milan oli kuitenkin se seura, jossa Rivaldo saavutti Mestarien liigan voiton keväällä 2003, Barcelonassa hän ei siihen pystynyt. Rivaldo palasi vuonna 2004 lyhyeksi aikaa Brasilian liigaan, jossa pelasi Cruzeirossa, minkä jälkeen teki saman vuoden heinäkuussa sopimuksen kreikkalaisen Olympiakosin kanssa. Hän voitti Olympiakosin riveissä kolmesti Kreikan liigamestaruuden ja kahdesti Kreikan cupin.


title: Rivaldo

text: Kaudeksi 2007–2008 Rivaldo siirtyi Olympiakosista paikalliskilpailija AEK Ateenaan. Hän pelasi joukkueessa seuraavaan kesään asti, jonka jälkeen hän siirtyi uzbekistanilaiseen Bunyodkoriin. Rivaldo pelasi joukkueessa kolmen kauden aikana 53 ottelua ja teki niissä 33 maalia.


title: Rivaldo

text: 11. elokuuta 2010 hän ilmoitti purkaneensa sopimuksen Bunyodkorin kanssa, ja oli täten vapaa pelaaja. Lehtitietojen mukaan hän neuvotteli ainakin espanjalaisseura Mallorcan kanssa. Rivaldo siirtyi loppuvuodeksi brasilialaiseen Mogi Mirimiin, jossa hän on toiminut puheenjohtajana vuodesta 2008 asti. Tammikuussa 2011 hän siirtyi São Pauloon lainalle, missä pelasi hienosti.


title: Rivaldo

text: Tämän jälkeen Rivaldo piipahti Angolan liigassa, mistä palasi takaisin Brasilian liigaan, vuonna 2013. Hän lopetti uransa maaliskuussa 2014, mutta teki paluun heinäkuussa 2015.


title: Rivaldo

text: Rivaldo pelasi Brasilian maajoukkueessa vuosien 1993–2003 välillä 74 ottelua ja teki niissä 34 maalia. Hän osallistui lajin maailmanmestaruuskilpailuihin kahdesti, 1998 ja 2002, minkä lisäksi hän pelasi olympialaisissa vuonna 1996, kun Brasilia sijoittui toiseksi. Ranskan kisoissa 1998 Rivaldo teki kolme maalia, joista kaksi puolivälieräottelussa Tanskaa vastaan. Hän oli osaltaan auttamassa maataan etenemään aina turnauksen loppuotteluun saakka, mutta Brasilia hävisi ottelun Ranskalle. Vuoden 2002 kisoissa hän oli voittamassa maailmanmestaruutta Brasilian lyötyä loppuottelussa Saksan maalein 2–0. Rivaldo teki kisoissa yhteensä viisi maalia jakaen näin turnauksen maalintekijätilaston toisen sijan Miroslav Klosen kanssa.


title: Rivaldo

text: Hänet muistetaan vuoden 2002 kisoista paitsi hyvistä peliotteistaan, myös epäurheilijamaisesta käytöksestään alkulohko-ottelussa Turkkia vastaan. Kun Turkin Hakan Ünsal potkaisi pallon Rivaldoa kohti tuomarin huomion kohdistuessa toisaalle, Rivaldo piteli käsiä kasvoillaan, aivan kuin pallo olisi osunut niihin. Tuomari ajoi Ünsalin punaisella kortilla ulos kentältä. Televisiouusinnat osoittivat Rivaldon liioitelleen tilanteessa, sillä pallo osui kyllä Rivaldon vartaloon, muttei lähellekään hänen kasvojaan. Rivaldo sai myöhemmin Fifalta sakot "filmaamisesta".


title: Niukkuus

text: Niukkuus on taloustieteessä keskeinen käsite, joka koskee useimpia hyödykkeitä (tuote tai palvelu), koska niitä haluttaisiin kuluttaa ilmaiseksi enemmän kuin niitä on tällöin tarjolla. Taloustiede on Pohjola ym. (2006) suppean määritelmän mukaan "niukkojen resurssien kohdentumisen tutkimista". Yksi tapa ajatella niukkuutta on se, että hyödyke on niukka, jos sille olisi menekkiä enemmän kuin hyödykettä on tarjolla, mikäli hyödyke olisi saatavilla ilmaiseksi.


title: Niukkuus

text: Niukan hyödykkeen kysyntä ja tarjonta määrävät sille hinnan, joka rajaa sen kulutuksen niihin kuluttajiin, jotka ovat valmiita maksamaan siitä eniten. Joissain tapauksissa kuitenkin valtio tai kaupunki harjoittaa hintasääntelyä, esimerkiksi määrää tätä "tasapainohintaa" alhaisemman hinnan pakolliseksi ("kattohinta"), jolloin useampi haluaa ostaa sen ja harvempi viitsii tuottaa sitä, ja syntyy pulaa ja jonoja (vrt. Neuvostoliiton ruokakaupat tai Helsingin Hitas-asuntojonot).


title: Niukkuus

text: Niukkuus ei siis yleensä tarkoita, että hyödykkeestä olisi suoranaisesti pulaa. Se tarkoittaa vain, että hyödykettä on tarjolla markkinoilla vähemmän kuin sitä kysytään. Kysynnän kasvaessa markkinahinta nousee niukkuuden lisääntyessä. Tällöin kuitenkin yritysten kannattaa lisätä tuotantoa, mikä vähentää niukkuutta ja laskee hintaa.


title: Niukkuus

text: Niukkuus on yleensä edellytys markkinoiden syntymiselle. Ei-niukalla hyödykkeellä, kuten esimerkiksi puhtaalla ilmalla Suomessa, ei voi käydä kauppaa, koska sitä on riittävästi kaikkien saatavilla, hyödykkeestä vallitsee runsaus. Toisaalta hyödykkeistä voidaan luoda keinotekoisesti niukkoja. Esimerkiksi tieto tai tietokoneohjelmat ja tiedostot eivät ole luonnostaan niukkoja. Patenteilla ja lisensseillä estetään niiden vapaa levittäminen, jolloin niistä tulee niukkoja hyödykkeitä.


title: Niukkuus

text: Niukkuustekijä on tuotannossa se tuotannontekijä, joka muodostaa pullonkaulan tuotannolle ja määrää tuotantovauhdin, kapasiteetin, hinnan tms. attribuutin. Jonkin resurssin ollessa niukkuustekijä se pyritään hyödyntämään mahdollisimman tehokkaasti. Esimerkiksi teollisuusmaissa työvoiman hinta on niukkuustekijä - työvoiman ollessa kallista tuotanto pyritään automaation ja rationalisoinnin keinoin tekemään mahdollisimman tuottavaksi verrattuna kehitysmaiden pienempihintaiseen työvoimaan ja sen tuottavuuteen.


title: Niukkuus

text: Esimerkki niukkuuden vaikutuksesta hintaan ovat suomalaiset tomaatit: Kesällä ja alkusyksystä, kun niitä on paljon tarjolla, niiden hinta laskee. Talvella ja keväällä, kun uutta satoa ei ole saatavilla, ovat ne niukempia kuin heti uuden sadon jälkeen, ja niiden hintakin on korkeampi.


title: Tryptofaani

text:
Tryptofaani (CHNO) on yksi luonnon 20 yleisimmästä aminohaposta. Sen sivuketjussa on indoliryhmä. Se on yksi yhdeksästä ihmiselle välttämättömästä aminohaposta. Se on tärkein proteiinisynteesiin osallistuva aminohappo. Tryptofaani on neuroregulaattori serotoniinin ja melatoniinin esiaste. Tryptofaani nostaa mielialaa ja auttaa nukahtamaan.
ʟ-tryptofaani (= tryptofaani), aromaattinen, indolirunkoinen aminohappo löydettiin vuonna 1901 ensimmäisenä kaikista aminohapoista. Nisäkkäiden aivoissa tryptofaanista muodostuu serotoniinia, joka säätelee muun muassa mielialaa, unta ja syömistä. Sen uskotaan vaikuttavan myös seksuaaliseen käyttäytymiseen.


title: Tryptofaani

text: Käpyrauhasessa tryptofaanista muodostuu melatoniinia, joka säätelee ihmisen vuorokausirytmiä. Maksassa tryptofaanista muodostuu nikotiiniamidia ja muita aineenvaihduntatuotteita, joiden uskotaan olevan biologisesti aktiivisia.


title: Tryptofaani

text: Tryptofaania on erityisen paljon soijassa, juustoissa, lihassa, kalassa ja vehnänalkioissa sekä monissa pähkinöissä ja siemenissä.


title: Tryptofaani

text: WHO:n minimisuositus tryptofaanin päiväannokseksi on 3,5 mg/kg eli 70 kg painavalle henkilölle 240 mg päivässä. Suomalainen saa ruoasta keskimäärin 900 mg tryptofaania päivässä. Eniten tryptofaania kertyy maidosta ja muista maitotuotteista (235 mg) sekä lihasta ja makkarasta (151 mg), mutta sitä saadaan myös juustosta (74 mg), kalasta (57 mg), vaaleasta leivästä (47 mg), kananmunista (43 mg) ja perunasta (38 mg). Näistä kertyy yhteensä noin 700 mg, loput 200 mg saadaan muista elintarvikkeista. Lihaa välttävää erikoisruokavaliota noudattavien tryptofaanin saanti voi olla hyvin puutteellista.


title: Tryptofaani

text: Tryptofaanin saanti ei saisi nousta yli grammaan päivässä. Tryptofaanin päivittäinen saanti voi kasvaa melko suureksi hyvin valkuaisainepitoisella dieetillä olevilla henkilöillä. Tryptofaani läpäisee veri-aivoesteen mm. glutamiinin, insuliinin, glukoosin ja tyrosiinin auttamana.


title: Isoleusiini

text: Isoleusiini (CHNO) on yksi elimistön proteiinisynteesissä käytettävistä 20 aminohaposta. Se on ravinnossa välttämätön aminohappo. Isoleusiini on leusiinin isomeerinen muoto.


title: Isoleusiini

text: Isoleusiinilla on kaksi kiraalista keskusta, joten sillä on neljä stereoisomeeristä muotoa. Luonnossa esiintyvä isoleusiini, "L-isoleusiini", on (2"S",3"S")-2-amino-3-metyylipentaanihappo. L-isoleusiinin moolimassa on 131,173 g/mol ja CAS-numero 73-32-5.


title: Behexen

text: Behexen on suomalainen vuonna 1994 perustettu black metal -yhtye Tampereelta. Nimenä toimi aluksi Lords of the Left Hand.


title: Behexen

text: Yhtye perustettiin vuonna 1994 alun perin nimellä "Lords of the Left Hand", yhtyeen perustajina toimi Torog, Horns ja Reaper. Ensimmäinen tuotos, demo, joka kantoi nimeä "Reality is in Evil" julkaistiin jo vuonna 1995. Demon julkaisun jälkeen yhtye vaihtoi nimekseen Behexen, jona se nykyäänkin tunnetaan. Vuonna 1997, uuden nimen alla, yhtye julkaisi toisen demonsa, "Eternal Realmin" jota seurasi jo vuonna 1998 julkaistu seuraava demo, "Blessed be the Darkness".


title: Behexen

text: Eternal Realmin jälkeen Reaper jätti yhtyeen ja hänet korvasi Gargantum. Vuonna 2000 yhtye julkaisi ensimmäisen kokopitkänsä "Rituale Satanumin". Noin kolme vuotta myöhemmin yhtye solmi levytyssopimuksen suomalaisen Woodcut Recordsin kanssa ja vuonna 2004 julkaistiin toinen kokopitkä "By the Blessing of Satan". Vähän tämän jälkeen yhtye teki split-albumin yhden Suomen tunnetuimman black metal -yhtyeen, Hornan, kanssa.


title: Behexen

text: Vuonna 2008 julkaistiin vielä Woodcut Recordsin kautta "From The Devil´s Chalice" -julkaisu, joka sisälsi yhtyeen logolla varustetun hihamerkin ja tarroja sekä kolme vinyylilevyä, tuotos oli rajattu 666 painokseen. Yhtyeen kolmas kokopitkä, "My Soul for His Glory", julkaistiin samaisen vuoden 2008 alussa Hammer of Haten kautta.


title: Behexen

text: Huhtikuussa 2012 yhtye solmi levytyssopimuksen Debemur Morti Productionsin kanssa.


title: Aki Parviainen

text: Aki Uolevi Parviainen (s. 26. lokakuuta 1974 Helsinki) on suomalainen keihäänheittäjä, joka edusti urallaan Joensuun Katajaa. Hän on Pyhäselän Urheilijoiden kasvatti.


title: Aki Parviainen

text: Parviaisen suurimpiin saavutuksiin lukeutuu maailmanmestaruus Sevillan MM-kisoissa 1999. Sydneyn olympialaisissa 2000 hän sijoittui viidenneksi, ja Edmontonin MM-kisoissa 2001 hän sijoittui hopealle. Parviainen on keihäänheiton Suomen ennätyksen haltija tuloksella 93,09, jonka hän heitti vuonna 1999 Kuortaneella. Pidemmälle ovat heittäneet ainoastaan Jan Železný, Johannes Vetter ja Thomas Röhler.


title: Aki Parviainen

text: Parviainen lopetti urheilu-uransa vuonna 2006 vammojen vuoksi.


title: Proliini

text: Proliini eli 2-pyrrolidiinikarboksyylihappo (CHNO) on yksi geneettisen koodin 20 aminohaposta. Se on ei-välttämätön aminohappo. Kehomme valmistaa itse riittäviä määriä proliinia glutamaatista. Sen sivuketju on syklinen ja aminoryhmä on sekundäärinen. Poikkeuksellisen rakenteensa ansiosta proliini voi rikkoa proteiinien alfa-kierteitä ja se on yleinen beta-käännöksissä.


title: Proliini

text: Peptideissä (kuten proteiineissa) proliini muodostaa tertiäärisen amidin. Koska sen typpeen on liittynyt vetyä, se voi muodostaa vetysidoksen.


title: Proliini

text: L-proliinin CAS-numero on 147-85-3 ja D-proliinin CAS-numero on 344-25-2.


title: Final Fantasy (pelisarja)

text: Final Fantasy () on Square Enixin (ent. Square) roolipelisarja.


title: Final Fantasy (pelisarja)

text: Pelisarja on ehkä tunnetuin esimerkki ns. japanilaistyylisistä konsoliroolipeleistä. Se ammentaa ideansa muista 1980-luvun lopun konsoliroolipeleistä, tärkeimpänä Enixin suositusta "Dragon Quest" -sarjasta. Pelit ovat olleet suosittuja pitkään Japanissa; Yhdysvalloissa ne löivät lopullisesti läpi "Final Fantasy IV":n ja "Final Fantasy VI":n myötä (nämä pelit julkaistiin Super Nintendo Entertainment Systemille nimillä "Final Fantasy II" ja "Final Fantasy III"), ja kansainvälinen läpimurto tuli "Final Fantasy VII":n myötä (joka oli myös ensimmäinen Euroopassa julkaistu sarjan peli).Varsinaisten "Final Fantasy" -pelien ohella on saman nimen alla julkaistu myös muita pelejä ja tuotteita. Tunnettuja esimerkkejä ovat "Final Fantasy Tactics"-sarjan roolistrategiapelit ja moninpeliä varten suunniteltu toimintaroolipeli "" Nintendo GameCubelle. Monista vanhimmista osista on tehty uudelleenjulkaisuja, kuten "Final Fantasy Origins" ja "Final Fantasy Anthology" -pelit PlayStationille. Myös "Kingdom Hearts" -pelit ovat ovat yhteydessä pelisarjaan, sillä ne sisältävät useita Final Fantasy -hahmoja. Muita spin-offeja ovat esimerkiksi chocobo-hahmojen omat pelit. Joitain spin-offeja on järjestetty useista peleistä koostuviksi kokonaisuuksiksi, joista esimerkkejä ovat "Compilation of Final Fantasy VII" ja "Ivalice Alliance". Lisäksi on ilmestynyt muita mainitsemattomia pelejä muun muassa "Vagrant Story".


title: Final Fantasy (pelisarja)

text: "Final Fantasy Tactics" on vuonna 1997 julkaistu taktiseen roolipelaamiseen keskittyvän spin-off -pelien sarjan ensimmäinen osa.


title: Final Fantasy (pelisarja)

text: "Final Fantasy Tactics Advance" on julkaistu vuonna 2003 Game Boy Advancelle.


title: Final Fantasy (pelisarja)

text: "" on julkaistu vuonna 2008 Nintendo DS:lle.


title: Final Fantasy (pelisarja)

text: "Dissidia Final Fantasy" ja "Dissidia 012 Final Fantasy" ovat PlayStation Portablelle julkaistuja taistelupelejä.


title: Final Fantasy (pelisarja)

text: "Dissidia Final Fantasy NT" on PlayStation 4:lle julkaistu taistelupeli, joka on julkaistu kolikkopelinä vuonna .


title: Final Fantasy (pelisarja)

text: Toiminnaltaan pelit ovat tyypillisiä japanilaisia konsoliroolipelejä. Tarinaa seurataan pelinäytöllä, joissa hahmoja ohjataan. Pelien hahmoja ei luoda erikseen (paitsi ensimmäisessä osassa), vaan käytössä on valmiit henkilöhahmot, joskin heidät voi nimetä haluamikseen mikäli nimet eivät miellytä. Peleissä on vaihteleva määrä pelattavia hahmoja (esimerkiksi "Final Fantasy VI":ssa on 14 pelattavaa hahmoa ja "Final Fantasy X-2":ssa vain kolme), joista 3–5 on yleensä kerralla pelaajan ohjaamassa ryhmässä. Suurin osa toiminnasta ja pelihahmojen kehittymisestä sijoittuu taisteluihin, jotka käydään vuoropohjaisesti.


title: Final Fantasy (pelisarja)

text: Mooglet () tekivät vuonna 1990 julkaistussa "Final Fantasy III":ssa. Sittemmin heistä on chocobojen ohella tullut sarjan maskotteja. Mooglien tehtävänä on useimmiten avustaa pelaajaa, esimerkiksi jakamalla tälle pelin toimintaan liittyvää informaatiota tai jopa liittymällä pelaajan ohjaamaan ryhmään. "Final Fantasy VII":ssa, "Final Fantasy VIII":ssa ja "Final Fantasy Tacticsissa" heitä voidaan myös käyttää vihollisia vahingoittavina olentoina, jotka voidaan kutsua taistelun aikana. "Final Fantasy XII":ssa ja "Final Fantasy Tactics Advancessa" esiintyvät mooglet poikkeavat muiden osien esikuvista siinä, että he käyttävät vaatteita; pitkillä korvillaan he ovat myös ottaneet entistä jänismäisemmän ulkomuodon.


title: Final Fantasy (pelisarja)

text: Puhuessaan mooglet käyttävät usein tavaramerkikseen muodostunutta ”kupo”-hokemaa, joka ei varsinaisesti tarkoita mitään. Yleensä he lausuvat sen yllättyessään tai lopettaessaan lauseen. Ne ovat pieniä ja väriltään vaihtelevan karvan peittämiä. Heidän tunnusomaisia piirteitään ovat sirot lepakkomaiset siivet ja punaisella tai keltaisella pallolla varustettu antenni.


title: Final Fantasy (pelisarja)

text: "Final Fantasyn" lisäksi moogleilla on ollut rooli myös "Kingdom Hearts" ja "Seiken densetsu" -pelisarjoissa sekä joissakin chocobo-aiheisissa peleissä. "Final Fantasy III":ssa he ovat vanhan Doga-velhon henkivartijoita. Varhaisissa "Seiken Densetsu" -peleissä heitä taas käytetään statusta heikentävänä vaivana, jossa pelihahmo muuttuu puolustuskyvyttömäksi moogleksi.


title: Final Fantasy (pelisarja)

text: Chocobot () ovat suuria lentokyvyttömiä lintuja, jotka ovat yleensä väriltään keltaisia. Näitä lintuja käytetään usein pelissä hevosten sijaan ratsuina. Ne ilmestyivät ensimmäistä kertaa "Final Fantasy II":ssa ja ovat olleet siittä lähtien Final Fantasy sarjan maskotteja yhdessä mooglejen kanssa. Uusimpiin peleihin chocobojen ulkonäkö on muuttunut hieman erilaiseksi alkuperäisestä.


title: Final Fantasy (pelisarja)

text: Sarjan pääosia on julkaistu Nintendon Famicom/Nintendo Entertainment Systemille, Super Famicom/Super Nintendo Entertainment Systemille, Sonyn PlayStationille ja PlayStation 2:lle. Lisäksi erilaisia uudisversioita on julkaistu, ja suunnitteilla, varsin monille laitteistoille, kuten PC:lle (Microsoft Windowsille), MSX:lle, WonderSwan Colorille, Game Boy Advancelle, Nintendo DS:lle, PlayStation 3:lle ja Xbox 360:lle. sekä Japanissa myös erilaisille älypuhelimille. Näiden lisäksi pelejä on julkaistu monille vähemmän tunnetuille järjestelmille, ja koska sarja on varsin suosittu, jatkoa on tulossa tämän päivän ja tulevaisuuden pelikonsoleille, kuten PlayStation 4:lle ja Xbox One:lle.


title: Final Fantasy (pelisarja)

text: Sarjan pääasiallinen suunnittelija on Hironobu Sakaguchi. Vuonna 1987 Square oli lähestulkoon konkurssin partaalla, joten Sakaguchi nimesi uuden, kunnianhimoisen Famicom-projektinsa "Final Fantasyksi", olettaen, että siitä tulisi Squaren viimeinen peli. "Final Fantasy" -pelistä tuli kuitenkin välitön myyntimenestys ja Squaren tulevaisuus oli turvattu.


title: Final Fantasy (pelisarja)

text: Sakaguchin ohella muita merkittäviä sarjan tunnettuja nimiä ovat sarjan kuvittajat, kuten Yoshitaka Amano (konseptitaiteilija osissa 1–6) ja Tetsuya Nomura, sekä sarjan muusikot, tärkeimpänä Nobuo Uematsu, joka on yksi tunnetuimmista videopelisäveltäjistä kautta aikojen. Oman maininnan ansaitsee myös Ted Woolsey, jonka englanninkielinen käännös – tai oikeammin käännös ja sovitus – "Final Fantasy VI":sta jakaa hieman mielipiteitä, mutta oli kuitenkin merkkipaalu videopelien lokalisoinnin alalla. Jotkut pelkäävät pelisarjan tulevaisuuden olevan uhattuna, sillä monet avainhenkilöistä, niin Sakaguchi kuin Uematsukin, ovat jo jättäneet Square Enixin.


title: Final Fantasy (pelisarja)

text: Peleihin perustuen on julkaistu 3D-animaatioelokuva "", animesarja "Final Fantasy Unlimited", ja 3D-animaatioelokuva "" (joka on osa "Compilation of Final Fantasy VII" -spinoff-pakettia).


title: IDM

text: IDM eli Intelligent Dance Music on elektronisen musiikin suuntaus, joka haarautui teknomusiikista 1990-luvun alussa artistien alettua hakea vaikutteita konkreettisesta musiikista ja industrialista. Tavanomaiseen technoon verrattuna IDM on äänimaailmaltaan kokeellisempaa, melodisempaa ja rytmirakenteeltaan monimutkaisempaa.


title: IDM

text: Nykyään IDM käsittää laajan skaalan kokeellista elektronista musiikkia ambientista breakcoreen.


title: IDM

text: Termin laajetessa kattamaan yhä laajempaa artistien ja tyylien kirjoa sitä on arvosteltu ”uutena tapana nimittää kaikkea elektronista musiikkia teknoksi”. Myös koko nimityksen tarpeellisuus on myöhemmin kyseenalaistettu väittämällä sitä keinotekoiseksi ja epämääräiseksi yläkäsitteeksi.


title: IDM

text: Tunnustetuimpiin IDM-artisteihin kuuluva Aphex Twin on ilmaissut huvittuneisuutensa termin käyttöön, koska se voidaan tulkita muun elektronisen musiikin leimaamiseksi ”tyhmäksi tanssimusiikiksi”.


title: Glutamiini

text: Glutamiini eli 2,5-diamino-5-oksopentaanihappo (CHNO) on yksi luonnon 20 yleisimmästä aminohaposta. Sen sivuketjun funktionaalinen ryhmä on primäärinen amidi, joka on erittäin heikko emäs. Glutamiini eroaa asparagiinista siten, että sen hiiliketju on yhden hiilen (-CH-) pidempi.


title: Glutamiini

text: Glutamiini on normaaliolosuhteissa olomuodoltaan kiinteää ja sen sulamispiste on 185 °C sekä CAS-numero 56-85-9.


title: Glutamiini

text: Glutamiinilla on tärkeä osa typpiaineenvaihdunnassa. Glutamiinisyntetaasi liittää ammoniakin orgaanisiin yhdisteisiin muuttamalla glutamiinihapon glutamiiniksi. Glutamiinia voidaan sitten käyttää monien yhdisteiden biosynteesissä, esimerkiksi toisten aminohappojen, puriinien ja pyrimidiinien valmistuksessa.


title: Viktor Klimenko

text: Viktor Klimenko (s. 24. marraskuuta 1942 Pyhäniemi, Neuvostoliitto) on venäläissyntyinen suomalainen laulaja ja näyttelijä. Hän tuli tunnetuksi slaavilaismusiikkia sisältävistä levytyksistään ja kasakkaimagostaan.


title: Viktor Klimenko

text: Klimenko kertoo olevansa etelävenäläisen kasakkasuvun jälkeläinen. Suku päätyi Itä-Karjalaan, jossa Klimenko syntyi marraskuussa 1942. Tarkasta syntymäpaikastaan ja -ajastaan hän ei ole varma, mutta kasteen hän on saanut suomalaisella keskitysleirillä Pyhäniemellä. Perhe asutettiin Suomeen.


title: Viktor Klimenko

text: Viktor Klimenko kävi keskikoulun ja harjoitteli mainosalalla, ryhtyi sitten laulamaan, opiskelemaan jazzbalettia ja näyttelemään Elannon näyttämöllä ja Imatran teatterissa .


title: Viktor Klimenko

text: Klimenko aloitti laulajanuransa vuonna 1962. Tällöin Musiikki-Fazer ja sen tuotantopäällikkö Toivo Kärki teki hänen kanssaan levytyssopimuksen. Ensimmäinen single ”Tuhansien järvien maa” ei menestynyt, mutta vuoden 1964 ”Jokaiselle joku on kai rakkain” (Dean Martinin ”Everybody Loves Somebody”) oli jo hitti. Vuonna 1965 hän edusti Suomea Napolissa Eurovision laulukilpailussa Toivo Kärjen säveltämällä ja Reino Helismaan sanoittamalla kappaleella ”Aurinko laskee länteen”. Laulu ei saanut tuomaristolta yhtään pistettä. Tämän jälkeen hän näytteli pari vuotta Helsingin kaupunginteatterissa ja vuonna 1969 hänellä oli myös rooli Matti Kassilan elokuvassa "Vodkaa, komisario Palmu".


title: Viktor Klimenko

text: Vuonna 1970 ilmestyi hänen ensimmäinen venäläisiä lauluja sisältänyt levy-yhtiö EMI:lle tehty levynsä "Stenka Rasin". Levyä myytiin Suomessa yli 50 000 kappaletta. Se oli kymmenen eniten myydyn albumin listalla yli vuoden maaliskuusta 1971 huhtikuuhun 1972, ja eniten myyty levy kesä-, elo-, syys- ja lokakuussa 1971 sekä vielä tammi- ja helmikuussa 1972. Klimenko esiintyi myös ahkerasti Euroopassa, mutta varsinainen kansainvälinen läpimurto jäi häneltä saavuttamatta. Seuraavat albumit "Milaja" (1972) sekä "Country & Eastern" (1973) myivät molemmat Suomessa kultaa. Klimenko sai Suomen kansalaisuuden vuonna 1973.


title: Viktor Klimenko

text: Vuonna 1980 Klimenko tuli uskoon, ja alkoi esiintyä pääasiassa helluntaiseurakunnissa ja kirkoissa. Hän on julkaissut lukuisia hengellisen musiikin albumeita: "Jeesus on Herra" (ruots. "Jesus är Herre") vuodelta 1981 myi kultaa sekä Suomessa että Ruotsissa.


title: Viktor Klimenko

text: Klimenko esitti venäläisupseeria vuoden 2008 "Sauna"-kauhuelokuvassa. Hän sanoi suostuneensa elokuvaan, koska siinä sivuttiin kristillisiä teemoja. Edellinen elokuvarooli oli ollut Matti Kassilan jännityselokuvassa "Vodkaa, komisario Palmu" (1969), jossa Klimenko esitti viihdetaiteilija Seppo Sonkavaaraa.


title: Lysiini

text: Lysiini eli 2,6-diaminoheksaanihappo (CHNO) on yksi luonnon 20 yleisimmästä aminohaposta. Se on välttämätön aminohappo, joka tarkoittaa, että ihmiskeho ei itse pysty valmistamaan sitä muista aineista, jolloin se on saatava ravinnosta. Lysiinillä on kaksi optista isomeeria eli L-lysiini ja D-lysiini. L-lysiinin CAS-numero on 56-87-1 ja D-lysiinin CAS-numero on 923-27-3.


title: Lysiini

text: Sen sivuketjussa on primäärinen aminoryhmä, mikä tekee lysiinistä emäksisen ja positiivisesti varautuneen fysiologisessa pH:ssa.


title: Lysiini

text:
Biosynteesi asparagiinihaposta l-lysiiniksi.
Suositeltava päiväannos 70 kg painavalle aikuiselle on 0,84 grammaa lysiiniä.
Erityisesti kasvissyöjien on huolehdittava riittävästä lysiinin saannista.


title: Lysiini

text: Lysiiniä saa elintarvikkeista, joissa on korkea proteiinipitoisuus, kuten punainen liha, juustot (parmesaani), jotkut kalat, pähkinät, munat ja soijapavut.


title: Lysiini

text: Elintarvikkeet, jotka sisältävät merkittävän määrän lysiiniä:


title: Lysiini

text: Joissakin tutkimuksissa on osoitettu lysiinistä olevan apua herpes -virustartuntaan.


title: Lysiini

text: Eräs tutkimus antoi lupaavia tuloksia syövän hoidossa yhdistettynä kirkasvalohoitoon.


title: Tonic-vesi

text:
Tonic-vesi on kiniinillä maustettu karvas hiilihapotettu virvoitusjuoma.
Se on alun perin kehitetty malarialääkkeeksi. Juoma saakin nimensä kiniinin parantavasta vaikutuksesta.


title: Tonic-vesi

text: Tonic-vedessä oli alun perin ainoastaan hiilihapotettua vettä ja kiniiniä, jota se sisälsi runsaasti. Juoman karvas maku inspiroi kehittämään maultaan otollisemman gin tonic -drinkin. Nykyään useimmat tonic-vedet sisältävät alkuperäistä huomattavasti vähemmän kiniiniä, joten niillä ei ole terveydellisiä vaikutuksia. Ne ovat alkuperäistä vähemmän karvaita ja usein myös makeutettuja.


title: Tonic-vesi

text: Tonic-vettä käytetään usein mikserinä alkoholin, etenkin ginin kanssa. Tonic-vettä, johon on lisätty sitruunaa tai limettiä, kutsutaan "bitter lemoniksi" tai "bitter limeksi".


title: Tonic-vesi

text: Sisältämänsä kiniinin takia tonic-vesi hohtaa ultraviolettivalossa.


title: Aurora (1900)

text: Aurora () oli Venäjän keisarikunnan laivaston Pallada-luokan panssarikansiristeilijä, joka tuli kuuluisaksi osallisuudestaan lokakuun suureen vallankumoukseen. Laiva on museoitu.


title: Aurora (1900)

text: Sen köli laskettiin 23. toukokuuta 1897 Amiraliteetin telakalla Pietarissa, ja alus laskettiin vesille 11. toukokuuta 1900. Se otettiin palvelukseen heinäkuussa 1903.


title: Aurora (1900)

text: "Aurora" kuului 1905 amiraali Zinovi Rožestvenskin komentamaan 2. Tyynenmeren laivueeseen, jonka mukana se osallistui Venäjän-Japanin sotaan. Alus osallistui 14.–15. toukokuuta 1905 Tsushiman taisteluun, jonka alussa aluksen päällikkö kapteeni E. R. Jegorjev haavoittui kuolettavasti. Päällikkyyden vastaanotti laivan korkein upseeri 2. luokan kapteeni Arkadi Konstantinovitš Nebolsin (, 1865–1917), joka itse oli haavoittui myös taistelussa. Taistelussa alukseen tuli 37 reikää ja sillä syttyi useita tulipaloja. Miehistöstä 15 kuoli ja 83 haavoittui. Taistelun lopussa aluksen päällikkö onnistui viemään laivan Manilaan, joka oli Yhdysvaltojen valvonnassa. Kesäkuussa 1905 "Aurora" internoitiin sodan loppuun.


title: Aurora (1900)

text: Vuonna 1906 laiva palasi Itämerelle kadettien koululaivaksi. Koululaivana se teki useita laivastovierailuja, ja muun muassa marraskuussa 1911 se osallistui Bangkokissa Siamin uuden hallitsijan kruunajaisjuhlallisuuksiin. Alus avusti Messinan maanjäristyksen uhreja.


title: Aurora (1900)

text: Ensimmäisessä maailmansodassa "Aurora" palveli edelleen Itämerellä. Aluksen aseistus vaihdettiin 1915 neljääntoista 152 millimetrin tykkiin. Se siirrettiin 1916 Pietariin telakalle korjauttavaksi. Kaupunki oli vallankumouksen pyörteissä, ja osa aluksen miehistöstä osallistui 1917 helmikuun vallankumoukseen. Aluksella muodostettiin vallankumousneuvosto, jonka johtoon valittiin Aleksandr Belyšev. Suurin osa miehistöstä liittyi bolševikkeihin, jotka valmistautuivat lokakuun vallankumoukseen.


title: Aurora (1900)

text: 25. lokakuuta 1917 Auroran keulatykin ampuma laukaus toimi Talvipalatsin valtauksen aloitusmerkkinä. Neuvostovallan aikana risteilijää pidettiin yhtenä vallankumouksen symboleista.


title: Aurora (1900)

text: "Aurora" palasi vuonna 1922 palvelukseen koululaivana. Alus palkittiin 2. marraskuuta 1927 punalipun kunniamerkillä vallankumouksen hyväksi tehdystä työstä.


title: Aurora (1900)

text: Toisessa maailmansodassa aluksen aseet siirrettiin Leningradin puolustuksen käyttöön. Alus itse oli telakoituna Oranienbaumissa, missä se joutui toistuvasti tykistön ja ilmavoimien maaliksi. Alus upposi 30. syyskuuta 1941 satama-altaaseen.


title: Aurora (1900)

text: Sodan jälkeen "Aurora" nostettiin satama-altaasta ja siirrettiin telakalle. Vuosina 1945–1947 tehtyjen korjausten jälkeen alus hinattiin vallankumouksen 50-vuotisjuhlan aluksi samalle paikalle, jossa se oli ollut vallankumouksen alkaessa. Tarkalleen 50 vuotta alkuperäisen merkkilaukauksen jälkeen samalla tykillä ammuttiin samanlainen merkkilaukaus, minkä jälkeen tykkiin kiinnitettiin muistolaatta.


title: Aurora (1900)

text:
Alus sai toisen kunnianosoituksen 22. helmikuuta 1968, kun se palkittiin lokakuun vallankumouksen mitalilla, jonka kuva-aiheessa on se itse.
Vuosina 1984–1987 koko laivan vedenalainen osa uusittiin. Alus on edelleen museoituna Pietarissa Nevan rannalla, jossa se on merkittävä matkailunähtäyys.


title: Dallapé

text: Dallapé (usein muodossa Dallapé-orkesteri) on 1920-luvulla aloittanut suomalainen tanssiorkesteri, joka saavutti suurimman suosionsa 1930-luvulla. Dallapé on toiminnassa edelleen.


title: Dallapé

text: Suomalaisen haitarijazzin edelläkävijä Dallapé-yhtye sai alkunsa 1925 haitaristi Martti Jäppilän, banjonsoittaja-laulaja Ville Alangon ja rumpali Mauno Jonssonin perustettua orkesterinsa lauluyhtye Rajamäen Poikien pohjalle, aloittaen keikat Sörkan Vennulla (Arbetets Vänner i Sörnäs) Hämeentiellä Helsingissä. Syksyllä 1925 ryhmään tuli toiseksi haitaristiksi Erkki Majander, jolloin haitaristikaksikko hankki italialaiset "Dallapè & Figlio" -harmonikat. Näiden soittimien mukaan koko orkesteri sai nimensä. Vuonna 1926 Jäppilä teki ensimmäisen sanoituksensa ”Alaska”, jonka Alanko lauloi. Vennun ohella tehtiin talvikeikkoja luistinradoilla, ja kesällä Ponnistuksen majalla Kivinokassa.


title: Dallapé

text: Vuonna 1926 Jäppilä löysi Cuba-ravintolan orkesterista ksylofonisti Eino Katajavuoren ja saksofonisti Helge Pahlmanin, molemmat konservatorion käyneitä muusikoita. Katajavuoresta ja Pahlmanista tuli vuosikymmeniksi Dallapén kantavia voimia. Samana vuonna Dallapé muuttui ammattiorkesteriksi siirryttyään Toverien Kerholle Lönnrotinkadulle, jossa sillä oli keikkoja viitenä iltana viikossa sekä joitakin päivätansseja. Ohjelmistossa oli tuolloin humppafokseja ja valsseja, sekä klassisen koulutuksen saaneiden Katajavuoren ja Pahlmanin myötä myös muutamia vakavampia orkesterikappaleita.


title: Dallapé

text: Vuonna 1928 Dallapé teki ensimmäisen maaseutukeikan Karkkilaan, mukanaan graafikko-lausuntataiteilija-järjestäjä-puuhamies Toivo Alajärvi. Alajärvi esiintyi usean vuoden ajan Dallapén kiertueilla juontajana ja kaskunkertoja eli speakerina, ja oli hyvä ikäväntorjuja myös keikkabussissa. Myös Eino Katajavuoresta kehkeytyi melkoinen showmies, joka viihdytti yleisöä ksylofonisooloissaan humoristisin pikku nyanssein. Katajavuori kehitti itselleen koomisen kuplettinumeron, jossa hän säesti itseään kanteleella (sisko Ulla Katajavuori oli tunnettu kanteletaiteilija). Noin vuosina 1927–1928 Dallapéssa soittivat Aleksanteri Kallio (harmonikka) ja Hannes Nurminen (viulu). 1928–1929 pitkäaikaisiksi jäseniksi liittyivät Pauli Impivaara (saksofoni, harmonikka ja trumpetti) ja Paavo Raivonen (harmonikka ja saksofoni).


title: Dallapé

text: Ensimmäiset levytykset Dallapé teki vuonna 1929 Ravintola Mikadossa Polyphon-levymerkille ja pian tämän jälkeen muutamia levytyksiä Homocord-merkille. Jäppilä ja orkesterin toimistossa työskennellyt trumpetisti Valto Tynnilä muodostivat lauluntekijäparin, joka alkoi kirjoittaa iskelmiä kuin liukuhihnalta: ”Äiti ja poika”, ”Kyyneleiset silmät”, ”Kivikauden mies”, ”Irja pieni”, ”Kesäilta Saimaalla”, ”Tammerkoski” jne. Vielä vuoden 1929 aikana osa Dallapésta kävi Berliinissä levyttämässä 50 kappaletta Kansanorkesterin nimellä laulajina Aarne Salonen ja Urho Walkama. 1930 keväällä orkesteri matkusti Berliiniin Homocordin studioon tällä kertaa laulajina Ville Alanko ja Hannes Kettunen. Heti näiden levytysten perään Dallapé matkusti Varsovaan Syrena-yhtiön studiolle soittamaan Niilo Saarikon Columbus-levymerkille 20 levypuolta. Levyt tehtiin Rajamäen poikain orkesterin nimellä ja laulajina olivat Ville Alanko, Kaarlo Kytö ja Yrjö Haapanen. Syksyllä 1930 orkesterin riveihin liittyi sousafonisti ja sovittaja Eero Lindroos (myöhemmin Lauresalo). Marraskuussa 1930 matkustettiin taas Berliiniin Homocordin studiolle laulajina Alanko, Kettunen ja Veli Lehto. Nyt orkesteri soitti ensi kerran Eeron sovituksista ja Dallapén soittotyyli vakiintui sellaiseksi, kuin se 1930-luvun alussa oli.


title: Dallapé

text: Vuonna 1930 Dallapé solmi pitkäaikainen levytyssopimuksen PSO:n kanssa. Ville Alangon kuoltua 1931 Matti Jurvasta tuli noin vuodeksi Dallapén laulusolisti. Jurva oli jo kokenut, useamman levyn tehnyt laulaja liittyessään orkesteriin. Hän säesti itseään banjolla ja lauloi menestysiskelmiään ”Sulamithia” ja ”Katulaulaja”, välillä stepaten (taito, minkä hän opetti myös Katajavuorelle), ja toisinaan vetäen orkesterin kuusimiehistä ukulele-ryhmää havaijilaisissa numeroissa. Jurva oli alun perin pianisti ja näin ollen kohtalaisen hyvä muusikko. Hän soitti myös pianoharmonikkaa, banjoa, rumpuja ym.


title: Dallapé

text: Syksyllä 1931 perustettiin ja rekisteröitiin ”aatteellinen yhdistys” Dallapé-orkesteri ry, joka mahdollisti liiketoiminnan, sekä pienen veronkierron erilaisissa tapahtumissa.1931 Dallapé teki ensimmäisen kesäkiertueensa tähtisolistina Matti Jurva. Kesällä 1932 tehtiin toinen Suomi-kiertue; kolmen ja puolen kuukauden mittainen kierros Itä-Suomea Kemijärvelle, ja sieltä länsirannikkoa takaisin Helsinkiin. Kaikkiaan 95 keikkaa. Orkesterin kokoonpano tuolloin oli Jäppilä, Pahlman, Katajavuori, Impivaara, Lindroos, Jurva, sekä uusina miehinä Vili Vesterinen haitarissa ja Mauno Jokinen viulussa. Kupletööri Rafu Ramstedt kävi muutamilla keikoilla laulamassa, ja Toivo Alajärvi hoiti speakerin tehtävät. Ohjelman konserttimusiikkipuolen hoitivat Vesterinen, Katajavuori ja Pahlman.


title: Dallapé

text: Kesällä 1933 tehtiin Dallapén historian suurin, lähes neljän kuukauden ja 111 keikan mittainen kiertue, joka pääosiltaan kiersi samoja reittejä edellisen vuoden kanssa. Uusina miehinä mukana olivat A. Aimo laulajana, Asser Fagerström pianossa, Jomi Leino rummuissa, Nils Lindfors pasuunassa ja Allu Kosonen trumpetissa; viimeksi mainittu hoiti samalla sovittajan ja orkesterinjohtajan tehtäviä. Näkyvin uusista jäsenistä oli kuitenkin amerikansuomalainen klarinetisti Tommy Tuomikoski, joka oli tullut s/s Andanian orkesterin mukana Suomeen 1926 ja jäänyt isänsä maahan soittelemaan. Hän esiintyi ensin Zamba-orkesterissa ja siirtyi myöhemmin Klaus Salmen Ramblerseihin. Tuomikoski oli erinomainen showmies joka kiemurteli lavalla klarinettinsa tahdissa ja silinterihattu päässä, katkaisi soittimesta alakappaleen pois ja soitti lopulta pelkällä suukappaleella. Hän palasi 1936 takaisin Pohjois-Amerikkaan ja kuoli seuraavana vuonna.